پەیامی هاوخەمی لە گەڵ حیزبی دیموکراتی کوردستانی ئێران\nبەڕێز دەفتەری سیاسیی حیزبی دیموکراتی کوردستانی ئێران!\nلە گەڵ ڕێز و سڵاوی گەرم!\nلە ڕۆژانی 26و 27ی جۆزەردان‌دا تیمێک لە کادر‌و پێشمەرگەکانتان لە ناوچەی شنۆ کەوتنە بەر پەلامار‌و گەمارۆی هێزە سەرکوتکەرەکانی کۆماری ئیسلامی.\nلە بەرەنگاربوونەوەی ئەو هاوڕێیانەتان لە گەڵ هێزی دوژمن، بە داخێکی گرانەوە ژمارەیەکیان گیانیان لە دەست د‌او چوونە نێو کاروانی پڕ سەرەوەریی شەهیدانی ڕێگای ڕزگاریی گەلی کورد.\nزەبروەشاندن‌و خۆڕاگریی ئەو پۆلە تێکۆشەرە بەرامبەر پەلاماری هێزە دڕندەکانی ڕێژیم‌و شەهیدبوونی سەربەرزانەیان، بەڵگەیەکی بە هێزە بۆ سەلماندنەوەی ئەو ڕاستییە کە ورە‌و ئیرادەی تێکۆشەران‌و خەباتکارانی نەتەوەکەمان، سەرووتر‌و پتەوتر لە هێزی زۆر‌و دڕندەی دوژمن‌و جبەخانەکەیەتی. ئەو دڕندەییەش کە هێزە جینایەتکارەکانی ڕێژیم ئەمساڵ‌و ساڵانی پێشوو لە ڕووبەڕوو بوونەوە لە گەڵ پێشمەرگەکان‌و خەڵکی پێشمەرگەپەروەردا نواندوویانە، نیشانەی ترس‌و وەحشەتیان لە ئامادە بوونی تێکۆشەران‌و خەباتکارانی ئەم گەلە لە نێو خەڵک‌و نیشتمانی خۆیان دایە.\nئێمە شەهید بوونی پۆلێک لە هاوڕێیانتان بە خەسارێک نەک هەر بۆ ئێوە، بەڵکوو بۆ خۆمان‌و بزووتنەوەی نەتەوەیی‌و ئازادیخوازانە لە ڕۆژهەڵاتی کوردستان بە گشتی دەزانین. بەم بۆنەیەوە بە گەرمی سەرەخۆشی لە ئێوە‌و هەموو تێکۆشەران، ئەندامان‌و لایەنگرانتان دەکەین‌و هاوخەمیی خۆمان‌و تێکڕای ڕیزەکانمان بە بنەماڵەو کەسوکاری شەهیدەکان‌و خەڵکی دڵسۆز‌و پێشمەرگە پەروەری ناوچەی شنۆ ڕادەگەیەنین. هەرلەو کاتەش‌دا وێرانکردنی گوندی “قەرەسەقەل” و دڕندەیی نواندنی هێزەکانی ڕێژیم بەرامبەر دانیشتوانی ئەو دێیە، مەحکووم دەکەین.\nحیزبی دیموکراتی کوردستان لەم چەند ساڵەی دوایی‌دا گرنگییەکی زۆری بە ئامادەبوونی تێکۆشەرانی خۆی لە نێو خەڵکی ڕۆژهەڵاتی کوردستان داوە‌و لەم ڕێگایەش‌دا قوربانی‌و تێچووی بەرچاوی پێشکەش کردوە. ئێمە بە باشی هەستمان بەو ڕاستییە کردوە کە بەردەوامیی ئامادەبوونی تێکۆشەرانی ڕۆژهەڵات لە نێو خەڵکی خۆیان‌و چوونە سەری توانای ڕووبەرووبوونەوەیان لە گەڵ پیلان‌و هێرش‌و پەلاماری هیزە دڕندەکانی کۆماری ئیسلامی‌دا، پێویستی بە بەرنامەی هاوبەش‌و هاوکاریی مەیدانیی هێزە سەرەکییەکانی ئەو بەشەی کوردستان هەیە. لە کەسیش شاراوە نیە کە حیزبی دیموکراتی کوردستان یەک لەو هێزانەیە. بە باوەڕی ئێمە دوو لایەنی دیموکڕات کە پێشمەرگە‌کان، تێکۆشەران‌و فەرماندەرانیان، ڕابردووی درێژ‌و ئەزموونی هاوبەشیان لە تێکۆشان‌و چالاکیی پێشمەرگانە‌و ئامادەبوون لە ناوچە جۆربەجۆرەکانی ڕۆژهەڵاتی کوردستان دا هەیە، دەتوانن‌و حەق وایە پشت بە پشتی یەکتر‌و لە یەک سەنگەردا، بەرەوڕووی دوژمنی هاوبەش ببنەوە. ئێمە لەوەش دوورتر دەڕوانین. داهاتووی ناڕوونی بزووتنەوەی کورد لە ڕۆژهەڵاتی کوردستان‌و پڕتێچوو بوونی حوزووری تێکۆشەرانمان لە نیوخۆی ڕۆژهەڵات‌و، ئەنجامە سیاسی، نیزامی‌و ئەمنیەتییەکانی ئەم ئەرکە پێویست‌و گەورەیە، لێمان دەخوازێ کە هەر دوو لامان پرسی یەکگرتنەوەی دیموکراتەکان، پتر لە هەموو وەختێکی پێشوو بخەینە دەستووری کارمان. چالاکبوونەوەمان لە هەموو بوارەکان لە مەیدانی ئەسڵیی خەبات کە نیوخۆی ڕۆژهەڵاتی کوردستانە، هەر وەها ئامانجی پیرۆزی بووژاندنەوەی خەبات‌و بەرخۆدانی حەقخوازانە لەو بەشەی کوردستان، لێمان دەخوازێ بە گیان‌و ڕوانین‌و خوێندنەوەیەکی بەرپرسانەتر، قؤڵ لە چارەسەری کەلێنی نێوان دیموکراتەکان هەڵماڵین.\nجارێکی دیکە سەرەخۆشی لە ئێوە، لە بنەماڵەکان‌و هاوسەنگەرانی ئەو شەهیدانە دەکەین. دڵنیاین کە خەڵکی کوردستان تاوانی ڕێژیمی سەرکوتکەری کۆماری ئیسلامی دەرحەق بە ڕۆڵەکانیان لە بیر ناکەن‌و دەیکەن بە هەوێنی پشتیوانیی زیاتر لەهیزی پێشمەرگە.\n١٨ی ژوئەنی ٢٠١٦\n٢٩ی جۆزەردانی ١٣٩٥


بەرخۆدانی عەفرین و هۆنراوەیەکی بەژن کەسک.\nچه‌مکی ئه‌ده‌بی به‌رخۆدان وه‌ک ده‌سته‌واژه، چه‌مکێکی نوێیه و مێژووه‌که‌ی ئه‌وه‌نده کۆن نییه به‌ڵام ڕه‌نگه بکرێت بڵێین مێژووی ئه‌ده‌بی به‌رگری، ئه‌وه‌نده‌ی خودی دیرۆکی ئه‌ده‌ب، کۆنه. ڕاسته ئه‌ده‌بی به‌رخۆدان زۆر جار باس له ئازار و مه‌ینه‌ت و چه‌رمه‌سه‌رییه‌کانی گه‌لان ده‌کات لێ، ناچێته خانه‌ی ئه‌ده‌بی پووچگه‌راییه‌وه به‌ڵکوو وره و ئیرادە وه‌به‌ر دڵان ده‌نێت و هیوا و ئومێد دروست ده‌کات و جه‌ماوه‌ر بۆ به‌رگرییه‌کی ڕه‌وا له دۆزی گه‌ل و نەتەوەکەی خۆ ته‌یار ده‌کات و ئاستی وریایی و وشیاریی جه‌ماوه‌ر به‌رانبه‌ر مافە ڕەواکانیگه‌ل به‌رزتر ده‌کاته‌وه و هەروەها گه‌ل هیوادار ده‌کات به داهاتوویه‌کی پرشنگدار.\nشێعری به‌رگریی یان به‌رخۆدان لە ناو گه‌لانی سه‌رزه‌ویدا خاوه‌نی دیرۆک و مێژوویه‌کی دوور و درێژه و گه‌لانی بنده‌ست له ڕێی شێعره‌وه په‌یامی میلله‌ته‌که‌ی خۆیان بۆ جیهان گوێزتۆته‌وه. "فدریکۆ گارسیا لۆرکا"ی ئیسپانیایی (١٩٣٦-١٨٩٨)، نازم حیکمه‌ت"ی تورک (١٩٠٢-١٩٦٣)،"پابلۆ نێرۆدا"ی شیلیایی (١٩٧٠-١٩٢٢) و "غه‌سسان که‌نه‌فانی"،شاعیری فه‌له‌ستینی (١٩٣٦-١٩٧٢)لە سیما هەرە دیارەکانی نێو ئەدەبی بەرگریی لە ئاستی جیهاندا دێنە ئەژمار.\nکوردیش، یه‌ک له میلله‌تانی بێ کیانی سه‌ده‌ی بیست و یه‌که که شێعری کردۆته چه‌کێکی کارا بۆ ده‌ربڕینی ئازار و مه‌ینه‌تییه‌کانی خۆی و ئه‌م کاروانه هه‌ر له سه‌رده‌می خانی،حاجی قادری کۆیی،قانع،جگه‌رخوێن و...ه‌وه تا شێرکۆ بێکه‌س،ڕه‌فیق سابیر،له‌تیف هه‌ڵمه‌ت،عه‌بدوڵڵا په‌شێو،دڵشاد مه‌ریوانی،جه‌وهه‌ر کرمانج و ...ه‌وه درێژه‌ی هه‌بووه و ئێستایش ئه‌م ڕه‌وته هه‌ر ڕووی له پێشه‌وه‌یه و ڕووبەری ئەدەبی بەرگریی کورد لێوانلێوە لە شێعری باڵابەرزی شاعیرانی وەک هێمن، شه‌ریف حسێن په‌ناهی، جه‌لال مه‌له‌کشا، مارف ئاغایی، ڕه‌حیم لوقمانی و... . ده‌یان کاره‌ساتی سه‌ر کورد هه‌ر له ئه‌نفال و کیمیاباران و چه‌ندین مه‌رگه‌ساتی وه‌ک کۆمه‌ڵکوژییه‌وه تا دۆخی ئێستای شنگال و کۆبانێ و عەفرین، هه‌مان ڕاستیی ده‌سه‌لمێنن. له ناوخۆشدا شێعری به‌رخۆدان، هه‌میشه گوڕ و تین و ته‌کانێکی به شۆڕش و خه‌بات و ڕاپه‌ڕینی گه‌لی کورد به‌خشیوه و وره‌ی پێشمه‌رگه و خه‌باتکار و گه‌ریلا و شه‌ڕڤانی چه‌ند هێنده به‌رز کردۆته‌وه. نموونه‌ی هه‌ره ڕوونیش شێعری هه‌فتا و هه‌شتاکانی سه‌ده‌ی ڕابردوو بوو که شانبه‌شانی پێشمه‌رگه‌ی ناو سه‌نگه‌ر،ده‌وری ده‌بینی. ئه‌م ڕه‌وته نهاش بۆ شنگال و کۆبانێ و عەفرین دووپات ده‌بێته‌وه و که‌م شاعیر و هۆزانی کوردت پێ شک دێت که خاوه‌نی لانیکه‌م کۆپله‌یه‌کی شێعریی به‌م بۆنه‌وه نه‌بێت. سه‌رباری ئه‌وەیش ده‌وری ڕاگه‌یاندن ئێستا له گوێزتنه‌وه‌ی ئه‌م په‌یامه بۆ پێشمه‌رگه و شه‌ڕڤان و گه‌ریلای کورد زۆر به‌رچاوتر له ڕابردوویه که پێشتر ،ته‌نیا ڕادیۆ و بڵاڤۆک ئه‌و ئه‌رکه‌ی ڕاده‌په‌ڕاند.\nهاواری بڵندی بەرگری لە قەسیدەی "هەستێو پەی عەفرینی".\n"کەیهان عەزیزی" یەکێکە لە دەنگەنوێیەکانی پانتایی شێعری هاوچەرخی کوردی لە دەڤەری هەورامان کە لە مێژە ناخەکەی بەری کوردی دەگرێت و بە خوێندنەوەیەکی قووڵ و ورد بۆ تۆرەی کوردی، نها خاوەنی دەنگ و ڕوخساری تایبەت بە خۆیەتی و بە وشیارییەوە دەست بۆ پێنووس دەبات. شاعیر، لە دوو دیالێکتی زەنگینی زمانی کوردیی(کوردیی نێوەڕاست و هەورامی)دا توانای شێعریی خۆی تاقی کردۆتەوە و لەڕێی زمانێکی پاکژ و دەوڵەمەندەوە ،وێنە و تابلۆی نیگارینی شێعریی دەئافرێنێت. لێکۆڵینەوە و وردبوونەوە لەسەر جیهانە شێعرییەکەی ئەم شاعیرە دەرفەتی تایبەت بە خۆی گەرەکە و نووسەری ئەم دێڕانە لێرەدا نایەوێت خۆی لە قەرەی ئەو پرسە بەرفرەوانە بدات و هیواخوازە لەڕێی وتارێکی جیاوازەوە، ماف و حەقی تەواوەتی بەم دەنگە شێعرییە بدات. ئەوەی لێرەدا مەبەستە، پتر لاکردنەوە و سووکە ئاوڕدانەوەیەک دەبێت لە نوێترین شێعری ئەمشاعیرە کە قەسیدەیەکی شێعرییە و ڕووی لە دارزەیتوونەکانی بەرخۆدانە.\nقەسیدەی شێعریی "هەستێو پەی عەفرینی"، بۆکڕووزی دڵی شاعیرێکە ناڵەی تێکەڵ بە هاواری بڵندی پیری مەزنی هەورامان "پیرشالیار" دەکات و هەر هەموو دار و بەردی هەورامانەکەی ڕادەچڵەکێنێت و دەیەوێت لە هەورامانەوە دەنگ هەڵبڕێت و بە عەفرین بڵێت ،تەنێ نییە و چاوی هەر هەموو هەورامان و بگرە کوردستانەکەی، ڕووی لە بەرخۆدانی ئەو ناوەیڕۆژاوای نیشتمانە. شاعیر لە هەمان سەرەتای قەسیدەشێعرییەکەدا عەفرین بە دار و درەختێکی کەسکی کوردستان دەچوێنیت کە بەرەکەی هەست و نەست و کیژی بەرخۆدانە.ئەم قەسیدە شێعرییە بەڕووبەری هەر هەموو جوگرافیا، مێژوو، شۆڕش، فۆلکلۆر، پەندی بەرینان،ستران و گۆرانیی و تۆرە و ئەدەبی کوردییدا دادەگەڕێت و جارێ، گوڵی گەرمیانی ناخ لەیەخەی عەفرین دەدات و جارێکیش، کوڵی دڵی موکریانیڕەنگین بۆڕۆڵە نەبەزەکانی ئەوێندەرێ وەترپە دەکەوێت و سۆراخێکی "هەژار" و "بۆ کوردستان"ەکەی دەگرێت کە چلۆن لە "هەنبانە بۆرینە"دا واتا و مانایەک بۆ عەفرین بدۆزێتەوە کە پڕ بە پێستی بێت:\nوەک پووشی پووشپەڕ بەڕوودا کەوێ"\n(بۆ کوردستان، هەژار، چاپی چوارەم، دەزگای چاپ و بڵاوکردنەوەی ئاراس،هەولێر، ٢٠٠١).\nجاری وایشە هاواری عەفرین تا بە ئیلام و کرماشانی دێرین دەبات. دیارە شاعیر تەنیا نایەوێت بە چەند وێنەی شێعریی و تابلۆی خەیاڵاویی و مێتافۆر و خوازەیەک، هاوارە پەنگخواردووەکەی ناخی بگوێزێتەوە بۆ عەفرین. ڕەنگە ئەوەی خوێندنەوەیەکی ورد و باشی بۆ سەرپاک سامانی چاندیی کورد نەبێت، نەتوانێت پێوەندییەکیڕاستەوخۆ و نزیک لەگەڵ ئەم قەسیدە شێعرییەدا بەرقەرار بکات. چونکە شاعیر بەردەوام وەک پەپوولە بە دەوری هەر هەموو گوڵەڕەنگاڵەییەکانی نیشتماندا دەسووڕێتەوە و لە شوێنێکەوە ئارام ناگرێت. ئەم بێقەرارییەی شاعیر، قووڵایی ئەوڕەوشە دڵتەزێنە بۆ خوێنەر دەردەخات کە کورد ئێستا لەڕۆژاوادابەدەستیەوە ناڵانە و ناڵەی تا بە عەرش دەگات.\nکەیهان عەزیزی، شاعیرێکی دەروەست و خودان هەڵوێستە و نیشتمان لە هەر هەموو پەیڤە شێعرییەکانیداهاژەی دێت و بە گریانی هەر زارۆکێکی نیشتمانەکەی و بە ئەسرینی هەر دار و دەوەنێکی وڵاتەکەی، زمانی شێعریی ئەمیش بەکوڵ دەگریت و هەرگیز خۆی تەنێ بە شێعری ڕووکەشەوە سەرقاڵ ناکات و لە پەنا بایەخدان بە فۆرم و شێواز و تەکنیک، شاعیرێکی بە هەڵوێستە و لە هەمبەر هەر بویەر و کارەساتێکیسەر نەتەوەکەیشی، هاواری بەرزە و هەرگیز ناتوانێت شێعرەکەی لە نەتەوەکەی جیا بکاتەوە. لەمڕێگەوە دەیەوێت سووچێک بۆ خۆی لە ئەدەبی بەرگرییدا تەرخان بکات.\nعەفرین، لای شاعیر لە کۆپلەیەکدا دەبێتە گومبەزەکەی پیرشالیار، کە سەوز سەوز کڵپە دەکات و دەناڵێنێت و بە دەم عاجیزیی و بێئۆقرەییەوەڕوو لە کرماشان دەنێت و سۆراخی دەگرێت و پێی دەڵێت ،من لێرەوە ئاگام لێتە و تۆ بە تەنیا نیت. کەچی دواتر عەفرین، هەر خۆی دەبێت بە ئاو و تینوویەتی نیشتمانە گڕگرووتەکەی دەشکێنێت و هیوا بۆ دڵان دەگوێزێتەوە. لەم کۆپلە بەپێزە شێعرییەدا شاعیر مژدەیکەوتن و سەرشۆڕیی ناحەزان و بەهارێکی گەشمان پێ دەبەخشێت. تۆ بنۆڕە شاعیر چلۆن بە زمانێکی ئاهەنگین و ناسک و سادە و ساکاری شێعریی ئەم هەستە دەگوێزێتەوە:\nهەندێک جاریش، عەفرین خۆی ڕێواسەکەی "کەلیخان"ی بانەی وڵاتە و مژدەی سەوزی بەهار و ژیانەوە دەبەخشێت و ئەوەی تامی بکات، هەرگیز لێی تێر نابێت.\nهەر ئەم عەفرینە ئاورینە ،لای شاعیر هەمان "بابەگوڕگوڕ"ی کوردانە و ئەڤینێکی قووڵ بە دڵ دەبەخشێت و ورەی گەل بەرز دەکاتەوە. دەڵێت، کوردە گیان، دەزانم لە کەرکووکدا چییان دەرحەق نەکردوویت! بەڵام پاش ئەم هەموو مێژووە تاڵە ،عەفرین هاوڕێی "جگەرخوێن" بەڕێی تەلبەندکراو و سنووری دەستکرددا بە هەموو هەورامانی نیشتماندا دەگەڕێت و قەرەبووی بێتاقەتی ئەم گشت غەدرە دەکاتەوە و لێرەوە باسکی هیممەت هەڵدەماڵێت و بە هانای گەلە لێقەوماوەکەیەوە دەچێت و کولێرە مەژگەی هەورامان مەتەرێز بە مەتەرێز بەسەر هێزی بەرگریکاری گەلەکەیدا دابەش دەکات و پەیامی داکۆکیی هەورامان دەگوێزێتەوە. شاعیر لەم قەسیدە شێعرییەدا دەچێتە لای پێشەواکەی کوردان و "قازی" لە "چوارچرا"وە ،پەیامیگەڕانەوەی ڕووگەی کوردان بۆ ئامێزی نیشتمان و سەرکەوتنڕەوانەی عەفرین دەکات. فرەی پێناچێت دوور دوورتر دەڕوات و دەبێتە "مەحموود خانی دزڵی" و بۆ داکۆکیی لە "شێخی نەمر" ملیڕێی ناهەمواریڕۆژگارو "دەربەندی بازیان"دەگرێتە بەر. تووڕەیی شاعیر ئەمجار لە دەست مرۆی بێویژدانی بە ناو شوێنکەوتەی ئایینە و یەخەی دەگرێت و زمانی تیر و توانج دەکار دێنێت و پێی دەبێژێت، ئەردۆغان، دە دوو ڕکات وانەی ئازادی بخوێنە.\nدوێڕەکاتێ ئازادی وانە.\nشاعیر کە ئیتر لە هەمبەر ئەم هەموو غەدر و ستەمکارییە دۆش دادەمێنێت،هیچ ناوەستێت و ڕوو لە ڕستەیەکی کورتی شێعریی شاعیری مەزنی کورد "شێرکۆ بێکەس"دەنێت کە دەڵێت:\n(شێعری کوڕی بابە گوڕگوڕ،دیوانی شێرکۆ بێکەس، بەرگی دووەم) و داوای یارمەتی لە پڵنگە ئازاکەی گەرمیان"دەکات و لای گلە لە کاڵفامیی مرۆی کوردی ئەم سەردەمە دەکات و دەیەوێت هاوڕێی "دڵدار"،جارێکی تر سروودی "ئەیڕەقیب" بچڕنەوە. شاعیر بە سوار هەسپی خەیاڵەوە پەنا دەباتە بەر مەنزەڵەکەی بیرمەندی مەزنی کورد "مەسعوود محەممەد" و گلە لە سیاسییەکانی کورد دەکات و لێی دەپاڕێتەوە بە هزر و بیری قووڵی خۆی ڕێکارێک بۆ ئەم پەرتەوازییەی کورد بدۆزێتەوە. ئیتر لێرە بە دواوە هانا بۆئیلام دەبات و پێی دەڵێت، عەفرین چەمەڕاتە. بە سیروان دەڵێت، دە وەرە و خێڵی کوللە ڕاماڵە. لەو لاشەوەڕووی زارە شێعریییەکەی لە گەلەکەیەتی و گلە لە بێگانەپەرستی و کرمی ناوخۆ و دووبەرەکی دەکات و تا بەر مەنزڵەکەی حاجی قادر دەچێت و لێی دەپاڕێتەوە کورد لەم ڕەوشە هەژێنەرە دەرباز بکات. شاعیر جاری وایە زمانە شێعرییەکەی لە "پەشێو"ی مەزن نزیک دەبێتەوە و پەنا بۆ دەستەواژەی شێعریی نزیک لە هەناسە شێعرییەکەی ئەم شاعیرە دەبات کە دەڵێت:\n"کە من کەر بم، بارەبەر بم،\nکەری تۆ بم، یا هی جەردە!"\n(شێعری دێوەرە و کەر،هەسپم هەورە و ڕکێفم چیا،عەبدوڵڵا پەشێو،چاپییەکەم کوردستان،٢٠٠٦).\nلە کۆتایی ئەم قەسیدە شێعرییەدا تابلۆی "بارین" دەخاتە بەر دیدە و دەیباتەوە لای شێرە ژنەکەی دیرۆکی خوێناویی کوردان"لەیلا قاسم" (١٩٥٢-١٩٧٤) و هۆن هۆن ئەسرینی شێعریی هەڵدەوەرێنێت وبەراوردکردێک لە نێوان ژنە پێشمەرگەی شەهید"لەیلا قاسم"ی بەعس بەزێن و "بارین کۆبانێ"ی ئەردۆغان بەزێندا دەکات.\nشێعری "هەستێو پەی عەفرینی"،قەسیدەیەکە پڕیەتی لە هێما، ڕەمز و سیمبۆل و وێچواندن و گەلێک دەستەواژەی نوێی شێعریی کە هەر کامە و لە شوێنی خۆدا چێژبەخشە و باڵای شێعرەکە بڵندتر دەکات. ئەم شێعرە لەسەر کێشێکی ئاهەنگین دەچێت و تێکەڵ بە زمانێکی مۆسیقاییی لەبەردڵانە و وەک ئاوێکی خوڕ هاژەی دێت و دەڕوات.هۆنراوەکە بە زمانێکی پاکژ و سادە و خۆمانە نووسراوە و پڕ پڕی وێنەی جوانە و بە دەکارهێنانی گەلێک دەستەواژە و پێکهاتەی نوێی شێعریی وەک میوەی عاتیفە، کچی بەرخۆدان، کڵپەی سەوز، پێڵاوی با، سینگی هەڵاڵە، پەنجەی سێو و...،قورسایی پتر بە شێعرەکە دەبەخشێت.\nیەکێک لە خاڵە لاوازەکانی نێو ئەم شێعرە کە گەر بکرێت بە لاوازیی ناودێری بکەین، جۆرە هەڵچوون و تووڕەبوونێکی پێوە دیارە کە ڕوون و ئاشکرایە هەڵچوونەکەیش، تووڕەبوونێکی شاعیرانەیە و شاعیر لە پێناو گلدانەوە و پاراستنی دەسکەوتەکان و بگرە بستێک خاک و خۆڵی نیشتمانەکەیدا، زمانی سیاسییانە دەکار دێنێت و تیری شێعرەکەی دەگرێتە سینگی داگیرکەران و ئەم جۆرە هەڵچوونەیەیش لە نێو شێعری بەرگرییدا، پێموابێت هەڵچوونێکی ڕەوا بێت کە لە نێو چوارچێوەی بەرخۆدانێکی پیرۆزدا خۆی بەرجەستە دەکات.\nلە ڕاستیدا قەسیدەی شێعریی "هەستێو پەی عەفرینی"، شێعرێکی بەژن بڵندە و بۆ قوتارکردنی باژاڕێکی نیشتمان، دەستەوداوێنی هەر هەموو دار و بەردی نیشتمانەکەی دەبێت و یەکێکە لەو هۆنراوە بەپێزانەی دەچێتە خانەی شێعری بەرگریی و لەسەر نووسەر و توێژەرانی ئەدەبیییە، ئاوڕی ڕاستینەی لێ بدەنەوە و وردتر ڕاڤەی بکەن.\nبۆ وتن دەشێت کەیهان عەزیزی، دەنگێکی نوێخوازی نێو ڕووبەری شێعری هاوچەرخی کوردی لە دەڤەری هەورامانە کە ساڵی ١٣٥٤ی هەتاویی(١٩٧٥) لە باژاڕی "نەوسوود"ی سەر بە شاری پاوە، لەڕۆژهەڵاتی کوردستان لە دایک بووە. لەبەر شەڕ و ئاڵۆزییەکانی ئەو سەردەمە، تا ساڵی ١٣٦٧ (١٩٨٩)ئەو هەلەی بۆ ناڕەخسێت بچێتە خوێندنگه. هاوتەمەنەکانی لەو ساڵەدا لە پۆلی حەوتەمی سەرەتاییدا دەبن کەچی ئەم، مخابن ڕەوشی ئەو ساڵانەی ناوچەکە، دەرفەتی بۆ خوێندن پێ نابەخشێت. هەر بۆیە بەو ساڵانە هاوڕێی گەورەساڵانی نەخوێندەوار ڕوو لە ئەکابر(بنکەی فێرە خوێندن و نووسینبوون بۆ گەورەساڵان)دەنێت و لەبەر شۆقی فرەوانی بۆ خوێندن، لە ماوەی حەوت هەشت ساڵدا دیپلۆم وەردەگرێت. لە نێوان ساڵانی (١٩٩٨-١٩٩٧) ١٣٧٦-١٣٧٥ی هەتاویی)لەبەر کێشەیەک کە پاش مەرگی مامۆستا مەلا"محەممەد ڕەبیعی"(١٩٣٢-١٩٩٦) بۆی دێتە ئاراوە، ناتوانێت بەشداری تاقیکارییەکەی زانکۆ (کونکوور) بێت. بۆیە ملی خزمەتی ئیجباری دەگرێتە بەر و پاش ئەوەیش ڕێی دەکەوێتە زانستگەی تەورێز و بەشی فەلسەفەی ڕۆژاوا لەو زانکۆیەدا دەخوێنێت. ئیدی لەو دەمە بەدواوە، کتێب دەبێتە یەک لە دۆست و هاوڕێ نزیکەکانی. دواتر زمانی شێعریی دەپشکوێت و خامەی پێنووس دەگرێت و دەیان وتار و نووسینی لە گۆڤار و بڵاڤۆکی ئەمدیو و ئەودیودا چاپ و بڵاو دەبێتەوە. هەروەها لە گۆڤاری "ئاوەز"ی زانستگەی تەورێزدا دەورێکی کاریگەر دەبینێت. هەتا هەنووکەیش دوو بەرهەمی چاپ و بڵاو بۆتەوە. یەکەمیان ،بەرهەمێکی شێعرییە بە ناوی "نمەنمە کەی ئەکاتە باران" و بەرهەمی دووەمی "مەولەوی و عیشقی ئەفلاتوونی"یە کە دەچێتە خانەی توێژینەوەی ئەدەبیییەوە. دیسانەوە ،چەندین بەرهەمی دیکەی ئامادەی چاپ و بڵاوبوونەوەن. هەروەها کەیهان عەزیزی، یەکێکە لە دامەزرێنەرانی "بنکەی قەڵەمی هاوچەرخی کورد" لە پاوە و بە خامە و پێنووسێکی باشی ئێستامان دادەنرێت و دەنگێکی بوێری پانتایی ڕۆشنبیریی لە ناوچەی هەورامان دێتە ئەژمار و جێ پەنجەی بەسەر چەندین ڕەهەندەوە دیارە.\nهەستێو پەی عەفرینی.\nعەفرین، ئارۆڕیواوە کەلی خانیەنە،\nکۆڵ بە کۆڵ قاچاخەڕانە،\nگێتەمەژگێیاونێ ئا سەنگەرانە.\nجە هەفتاویەرۆمینڕەکاتو کۆماری\n" یا خودا هەر کەسێ کوردی خۆش نەوێ\nواچێڕانە قازیم دی پەشۆکیا،\nحەوسەوڵەوڕۆژهەڵاتی ئی جارە\nپیاو ئی هەری،یا خۆ ئەو گەماڵ!\nماڕۆ: بشکێنێ(لێرە زێتر مەبەست وشەکانی نێو شێعرەکەیە ئەگیناڕەنگە هەر کامە لەم وشانە، لە شوێنی تردا واتا و مانای تریشیان هەبێت)\nقاچاخەڕا: ڕێییاساخ،ڕێی قاچاخ\nڕانە: لەڕێدا، لەڕێگادا\nگردەڕارە: ئەم هەمووڕێیە، ئەمڕێ دوور و درێژە\nپەڕێنێ: پڕە، پڕیەتی.


تورکمانستان.. ئەو وڵاتەی كە هیچ حاڵەتێكی كۆرۆنای تێدا تۆمار نەكراوە\nلایف ستایل 26/09/2021 - 18:52 ئاریان ته‌حسین\nبە پێی بەدواداچوونێكی ماڵپەری (ئەلعەرەبییە) دەسەڵاتدارانی وڵاتی توركمانستان وایان لە جیهان گەیاندووە كە كۆرۆنا لە وڵاتەكەیان نییە.\nلە ماوەی دوو ساڵی رابردوودا جیهان رووبەڕووی پەتایەكی جیهانی هات کە كۆرۆنا بوو، بەڵام تاكە وڵات كە تاوەكوو ئێستا پێی وایە كۆرۆنا لە وڵاتەكەیان بوونی نییە توركمانستانە و بەرپرسانی تەندروستی ئەو وڵاتەش هیچ لێدوانێكی فەرمی لەمبارەیەوە نادەن.\nهەرچەندە قربانقولی بیردی محەمەدۆف، سەرۆکی تورکمانستان لە كۆبوونەوەی ساڵانەی نەتەوە یەكگرتووەكاندا رایگەیاند کە وڵاتەكەیان خاڵییە لە ڤایرۆسی كۆرۆنا، بەڵام لەلایەن بەشێك لەو چالاكوانانەی كە لەدەرەوەی وڵات ژیان بەسەر دەبەن، دەڵێن دەسەڵاتداران حاڵەتەكانی تووشبوونی كۆرۆنا دەشارنەوە بۆ ئەوەی واپیشانی جیهان بدەن كە باشترین سیستەمی تەندروستیان لە توركمانستان هەیە.\nرسلان توركمان، كە چالاكوانێكی سیاسیی توركمانستانە و لە وڵاتی هۆڵەندا نیشتەجییە، لە وتارێكدا ناوی 60 كەسی هێناوە كە لە ماوەی دوو ساڵی ڕابردوودا بەهۆی پەتای كۆرۆناوە كۆچی دواییان كردووە، بەڵام دەسەڵاتداران كەیسی مردنەكەیان شاردۆتەوە.\nهەروەها رێکخراوی هیومان رایتس وۆچ، دەڵێت: "لە وڵاتی توركمانستان هەر كەسێك لەسەر كۆرۆنا رەخنەیەكی هەبێت یان لێدوانی فەرمی بدات ئەوا رووبەرووی سزایەكی توند و ئەشكەنجەدانێكی زۆر دەبێتەوە".


لاهور تاڵه‌بانى له‌مه‌نامه چی ووت | PUK CENTRAL COUNCIL\nلاهور تاڵه‌بانى له‌مه‌نامه چی ووت\nسێ شه‌ممه, كانونی یه‌كه‌م 12, 2017 3:58 pm\nلاهور تاڵه‌بانى وه‌ك هه‌میشه له‌كۆڕبه‌ندى سیانزه‌هه‌مینى دیالۆگى مه‌نامه، كه بۆ روماڵكردنى پرسی تیرۆریزمى ئیسلامی‌و به‌یه‌كدادانه ناوخۆییه‌كانى ناوچه‌كه رۆژى یه‌كشه‌ممه له به‌حره‌ین به‌سترا، جادوى ئه‌و تاقم‌و گروپ‌و هێزانه‌ى به‌تاڵكرده‌وه كه وه‌ك هه‌میشه له‌به‌رامبه‌ر روداوه‌كانى 16ى ئۆكتۆبه‌ر خۆیان ده‌كه‌نه پاڵه‌وانى به‌ره‌نگاری‌و ئه‌وانى دیكه‌ش وه‌ك هه‌ڵاتوى به‌ره‌كانى جه‌نگ نیشانى خه‌ڵك ده‌ده‌ن. له‌راستیشدا نیشانیدان، كه خه‌سڵه‌ته‌كانى سه‌ركرده‌و رابه‌رایه‌تیكردنى راسته‌قینه، هه‌ر ئه‌و فۆڕمه‌ى بیركردنه‌وه‌و ده‌ربڕینه‌یه كه روبه‌ڕوو له‌به‌رامبه‌ر (دایڤید پاتریۆس)و ئه‌وانى دیكه له‌مه‌نامه خستیه‌ڕوو.\nله‌راستیدا پرسیاره‌كانى لاهور تاڵه‌بانى له‌كۆنفرانسه‌كه‌و به‌شداریكردنیشی له‌گفتوگۆكانى دیكه‌دا، ته‌نها ده‌ربڕینێكى سه‌رپێی‌و پرسیارگه‌لى ساكار نه‌بوون، به‌ڵكو هه‌ڵێنجراوى ئه‌و دنیابینیه رۆشنه بوو كه تاڵه‌بانى له‌ماوه‌ى رابردودا به‌هه‌موو جیهانى گه‌یاندووه، هه‌ربۆیه‌ش له‌سه‌روه‌ستان‌و شیكردنه‌وه‌ى ره‌هه‌نده‌كانى ئه‌و تێفكرینه نیشانیده‌دات كه لاهور شێخ جه‌نگى زیاتر له جه‌نه‌راڵێك وه‌ك سیاسییه‌كى كامڵ‌و ژیر تواناى خوێندنه‌وه‌ى روداوه‌كانى هه‌یه.\nئه‌وه‌ى له‌كه‌ركوك‌و ناوچه‌كانی دیكه له16ى ئۆكتۆبه‌رو رۆژانى دیكه‌دا رویدا، به‌رهه‌مى سه‌ركێشییه سیاسییه‌كانى بارزانى‌و لێكه‌وته‌كانى ئه‌و ریفراندۆمه بوو، كه كۆمه‌ڵگاى نێوده‌وڵه‌تى ئومێدیان له‌سه‌ر دواخستنى هه‌ڵده‌چنى‌و بارزانى‌و یاوه‌ره‌كانیشی به‌هۆى عینادی‌و كورتبینییه‌وه گره‌ویان له‌سه‌ر سه‌ركه‌وتنى ده‌كرد، له‌وده‌مه‌دا گوتارى لاهور تاڵه‌بانى، چ له‌دیدارى له‌گه‌ڵ وه‌زیرى به‌رگرى شانشینى به‌ریتانى‌و چ له‌گه‌ڵ فه‌رمانده سه‌ربازییه‌كانى یه‌كه‌كانى حه‌فتاش به‌رۆشنى به‌رجه‌سته‌بوو، كه پێیوابوو، ئه‌نجامدانى ریفراندۆم‌و بێگوێیكردنى خۆرئاواو دۆسته‌كان، سه‌ركێشیكردنه به ئه‌زموونه‌كه‌مانه‌وه، دواجاریش سه‌ركێشییه‌كه خۆى له‌و هێرشه‌دا به‌رجه‌سته‌كرد، ئه‌وكاته‌ى حكومه‌تى عێراق به پشتیوانى میلیشیا شیعه‌كان‌و به ئاگاداری‌و پاڵپشتى كۆمارى ئیسلامی ئێران‌و به چه‌كى ئه‌مه‌ریكى له 16ى ئۆكتۆبه‌ردا كه‌ركوك‌و ناوچه‌كان روبه‌ڕووى شه‌ڕێكى نابه‌رابه‌ر بوونه‌وه‌و به‌ناچاریش پاش شه‌هیدبوونى ده‌یان رۆڵه‌ى كورد، فه‌رمانده سه‌ربازییه‌كان به‌ناچارى پاشه‌كشه‌یان له‌و جه‌نگه نایه‌كسانه كرد، لێره‌شه‌وه‌یه دیسانه‌وه دووربینى لاهور تاڵه‌بانى جارێكى دیكه خۆى به‌رجه‌سته‌كرده‌وه، ئه‌وده‌مه‌ى له‌گێڕانه‌وه‌ى دیوه په‌نهانه‌كانى داگیركردنی كه‌ركوك روبه‌ڕوو به پاتریۆسی راگه‌یاند، كه ئه‌مه‌ریكا پشتى له‌هاوبه‌شێكى راسته‌قینه‌كردو رێگایدا به چه‌كى ئه‌مه‌ریكى حه‌شدى شه‌عبی له‌به‌رامبه‌ر كه‌ركوك‌و ناوچه‌كانى دیكه ده‌ستكراوه بكات.\nپشتكردنى كاتى ئه‌مه‌ریكا له‌كورد‌و ناڕۆشنى له‌گوتارى فه‌رمی ئه‌مه‌ریكییه‌كان ده‌رهه‌ق به ناكۆكییه‌كانى نێوان هه‌رێم‌و به‌غداد، ئه‌گه‌ر به‌دیوێكدا هۆكاره‌كه‌ى فاكته‌رى زاتى‌و لاوازی كورد‌و سه‌ركێشییه‌كانى بارزانى‌و گوێنه‌گرتن بووبێت له ئامۆژگارییه‌كانى تێله‌رسن، ئه‌وه به‌دیوه‌كه‌ى دیكه‌دا گرێدراوى ئه‌و ئاڵوگۆڕه كاتیانه‌یه كه به‌سه‌ر ستراتیژى ئه‌مه‌ریكادا هاتووه ده‌رهه‌ق به‌ناوچه‌كه، هه‌ربۆیه‌ش كاتێك لاهور تاڵه‌بانى پاتریۆس ده‌خاته به‌رده‌م پرسیارى ئه‌و گوتاره ناڕۆشنه، نیشانیده‌دات كه تاڵه‌بانى چه‌نده هۆشیارتر له نه‌وه مه‌ینه‌تهێنه‌كه‌ى پێش خۆى باشتر تواناى خوێندنه‌وه‌ى ده‌ركه‌وته نوێیه‌كانى هه‌یه، ئه‌و ده‌ركه‌وته نوێیه‌ى كه ده‌بوو كورد بیخوێنێته‌وه، كه‌چی له‌سایه‌ى په‌رچه‌كردارى بارزانى‌و پاراستنى بیره نه‌وت‌و كورسیه‌كه‌ى خۆى دیسانه‌وه به عینادى مامه‌ڵه‌ى له‌گه‌ڵ كرا.\nكاتێك لاهور شێخ جه‌نگى نیگه‌رانیه‌كان له‌به‌رچاوى دنیا نیشانى پاتریۆس‌و ئه‌وانى دیكه ده‌دات، ئه‌گه‌ر دیوێكى بریتی بێت له‌ده‌رده دڵى كوردانه‌و خه‌مێكى قوڵى نه‌ته‌وه‌یی كه له‌میحنه‌تێكدا ئه‌مه‌ریكا پشتى له‌كورد كردو له‌جێی سزادانى ئه‌وانه‌ى سه‌ركێشیان كردوه، جوگرافیاو نشتیمانى كوردیان خسته به‌رده‌م سزاوه، ئه‌وه به‌دیوه‌كه‌ى دیكه‌دا هۆشیاركردنه‌وه‌ى ئه‌مه‌ریكاشه له جڵه‌وشلكردن بۆ باڵابوونى هه‌ژموونى ئێرانى له‌ناوچه‌كه‌و رێگه‌دان به میلیشیا ئێرانییه‌كان تا به‌ویستى خۆیان ناوچه‌كه بخه‌نه ژێر هه‌ژموونى خۆیانه‌وه، كه ئه‌مه‌ش رێك پێچه‌وانه‌ى ئه‌و رێككه‌وتن‌و لێك تێگه‌یشتنه‌ى حه‌یده‌ر عه‌بادی‌و دۆناڵد ترامپه كه له‌سه‌ر كه‌مكردنه‌وه‌ى باڵاده‌ستى ئێران به‌سه‌ر عێراقدا رێككه‌وتبوون، ئه‌و بوێرییه‌ى تاڵه‌بانى بچوك‌و ئه‌و دنیابینیه راسته‌قینه‌ى كه ناوچه‌كه له‌سایه‌ى بێده‌نگى ئه‌مه‌ریكاوه روبه‌ڕووى بۆته‌وه، نیشانیده‌دات كه ئاراسته‌ى سیاسه‌تى ئه‌مه‌ریكا له‌ماوه‌ى رابردوو له‌عێراق روبه‌ڕووى هه‌ڵه‌یه‌كى كوشنده بۆته‌وه‌و به‌رپرسیاریه‌تێكى مۆڕاڵیشی له‌به‌رامبه‌ر ئاستى باڵابوونى توندوتیژییه‌كان كه‌وتۆته ئه‌ستۆ، ئاخر ئه‌وه‌ى له‌دوزو ناوچه‌كانى دیكه، ئێستا روده‌دات به‌ره‌نجامی ئه‌و ده‌ست ئاوه‌ڵاكردنه‌ى ئه‌مه‌ریكایه بۆ ئه‌و هێزانه‌ى توڕه‌یی خۆیان به چه‌كى ئه‌مه‌ریكى له‌سه‌ر جه‌سته‌ى خه‌ڵكى كورد تاقیده‌كه‌نه‌وه.\nله‌سایه‌ى ئه‌و ئابڵوقه سیاسیی‌و دبلۆماسییه‌ى ئێستا به‌هۆى سه‌ركێشییه‌كانى بارزانى‌و ریفراندۆمه‌وه خراوه‌ته سه‌ر كوردستان‌و نوخبه سیاسییه‌كه‌ى، ده‌رفه‌تى هاوشێوه‌ى دیداره‌كه‌ى مه‌نامه كه‌من، به‌تایبه‌ت كه ئه‌و چه‌شنه بۆنانه به‌كاربهێنرێت له‌پێناو گه‌یاندنى مه‌سجێكى راست‌و دروست، مه‌سجێك كه به‌هه‌موو جیهانى بڵێی هه‌رگیز پشتكردنه كورده‌كان نیشانه‌ى گه‌وره‌یی‌و ئارامى نییه‌و بێده‌نگكردنیشیان نیشانه‌ى ئه‌وه نییه كه ناوچه‌كه سه‌قامگیر ده‌بێت.\nدەقی نامەکە بخوێنەرەوە .. ئاراس شێخ جەنگی بۆ پەرلەمانتاران: زانیاری ورد و نهێنیم لایە کە کێ کەرکوکی دا بەدەستەوە\nکانونی دووهەم 3, 2018 کوردستان\nکانونی یەکەم 22, 2017 وتارو بیروڕا\nکانونی یەکەم 13, 2017 کوردستان\nکانونی یەکەم 12, 2017 وتارو بیروڕا


سه‌لاحه‌دین به‌هادین و عومه‌ری سه‌یدعه‌لی کۆبوونه‌وه - SAHAR KURDISH (Sorani)\nکانونی دوھەم 21, 2020 18:21 Asia/Tehran\nشاندێکی باڵای یەکگرتووی ئیسلامی کوردستان بە سەرۆکایەتی سەلاحەدین محەمەد بەهادین"ی ئەمینداری گشتی سەردانی بزوتنەوەی گۆڕانی کردو له‌گه‌ڵ عومه‌ر سه‌یدعه‌لی و به‌رپرسانی تری بزووتنه‌وه‌که کۆبوونه‌وه.\nبە پێی راپۆرتی وێستگە نیوز ، سەرلەبەیانی ئەمڕۆ سێشه‌ممه 21ی کانوونی دووه‌می 2020، شاندێکی باڵای یەکگرتووی ئیسلامی کوردستان کە لە ژمارەیەک لە ئەندامانی ئەنجومەنی سەرکردایەتی و ئەنجومەنی جێبەجێکردن بە سەرۆکایەتی سەلاحەدین بەهادین، ئەمینداری گشتی یەکگرتووی ئیسلامی کوردستان پێکهاتبوون سەردانی مەکۆی سەرەکی بزوتنەوەی گۆڕانیان کرد لە گردی زەرگەتەی شاری سلێمانی و لەلایەن عومەر سەید عەلی رێکخەری گشتی بزوتنەوەی گۆڕان پێشوازییان لێکرا.\nدواتر لە کۆبوونەوەیەکدا کە ژمارەیەک لە ئەندامانی خانەی راپەڕاندن و جڤاتی نیشتمانی و ژوورەکانی بزوتنەوەی گۆڕان ئامادەبوون، گفتوگۆ کرا لەبارەی پەیوەندییەکانی نێوان هەردولا و بارودۆخی ئێستای کوردستان و عیراق و ناوچەکە.\nمستەفا عەبدوڵا، کارگێڕی ئەنجومەنی جێبەجێکردنی یەکگرتووی ئیسلامی کوردستان بە میدیای فه‌رمی گۆڕانی راگەیاند، ئامانجی سەردان و کۆبوونەوەکەیان ئەوەیە کە یەکگرتووی ئیسلامی کوردستان دوای کۆنگرە بەرنامەی هەیە سەردانی سەرجەم لایەنەکان بکات، سەرەتاش لە بزوتنەوی گۆڕانەوە دەستیانپێکردوە.هاوکات دلێر عەبدولخالق، رێکخەری ژووری رۆژنامەوانی بزووتنەوەی گۆڕان وتی: کۆبوونەوەکە بۆ پتەوکردنی پەیوەندی نێوان هەردولا و تاوتوێکردنی دۆخی سیاسی هەرێمی کوردستان و عیراق و ناوچەکە بووە.


دڵی ئەسما ئوڵوداغیش بەرگەی زوڵمی زیاتری کاربەدەستانی تورکیای نەگرت – بزاڤی خزمەت\nدڵی ئەسما ئوڵوداغیش بەرگەی زوڵمی زیاتری کاربەدەستانی تورکیای نەگرت\nبە یەک گەشتنەوەی یەکێکی تر لەو خێزانانەی لەو هەڵمەتی جینۆسایدەی بەرامبەر بزاڤی خزمەت ئەنجام دەدرێت هەڵهاتن، کەوتە ئەو دونیا.\nمەهمەت عەلی ئولوداغ(٣٨) پێش ماوەیەک دەچێتە وڵاتی ئەڵمانیا. هاوسەرەکەی بە ناوی ئەسما ئوڵوداغ کە بە فەرمانی ئەنجومەنی وەزیران لە کارەکەی دوور خرایەوە، ویستی بە خۆیی و ٣ منداڵەکەیەوە لە ئاوی مەریچەوە بپەڕنەوە بۆ یۆنان و لەوێش بە مەهمەت ئوڵوداغ شاد ببن. بەڵام ئەسما دوێنێ شەو سەرەتا ئیفلیج بوو دواتر گیانی لە دەستدا.\nئەسما کاتێک یەکەم هەنگاوی بەرەو ئازادی هەڵگرت بەم شێوەیە قسەی کرد” وەڵاهی ٥ -٦ کاتژمێرە بە ناو قوڕ و چڵپاودا تێدەپەڕین، وەڵاهی زۆر سەختە، خودا یارمەتی هەموو ئەوانە بدات کە دەیانەوێت لە تورکیا هەڵبێن”.\nئەسما لەگەڵ منداڵەکانی کە تەمەنیان ٨،٤ ساڵ و ١ مانگە کەوتنە ڕێگا و، بە هۆی زۆر ڕۆشتنەوە لە نیوەی ڕێگا هۆشی لە دەستدا و بە ئۆتۆمبیلێکی ئەمبولانس گواسترایەوە بۆ نەخۆشخانە، بەڵام لە کاتی گەشتنی بە نەخۆشخانەی بوژانەوەی دڵ، گیانی لە دەستدا. بڕیارە دوای تەواوکردنی ڕێکارە یاسایەکانی پزیشکی دادوەری لە وڵاتی یۆنان، تەرمی خانمەکە ڕەوانەی تورکیا دەکرێتەوە.\n“٣ مانگ لە زیندان بوو”\nئەسما ماوەی ٣ مانگ لە زیندان بوو، بەڵام دواتر بە شێوەیەکی مەرجدار ئازاد کرا و چەندین جار لەلایەن هێزەکانی پۆلیسەوە هەڵکوترایە سەر ماڵەکەی. چەندین مانگ هاوسەرەکەی لە دوری منداڵەکانی ژیا.سەرەتا مێردەکەی لە تورکیا هەڵهات و دواتر خۆیی و ٣ منداڵەکەی بەرەو یۆنان بەڕێکەوتن. هاوسەرەکەی لە ئەڵمانیا مافی مانەوەی وەرگرت و بە تەما بوون دوای ٣ هەفتە بە یەک شاد ببنەوە. بەڵام تەمەنی ئەسما بەشی ئەو بەیەکگەشتنەوەیەی نەکرد. ئەسما کە مامۆستای وانەی فیزیا بوو، لە هەمان کاتدا فەرمانبەرێکی قائیم مەقامیەتی ئیزمیر بوو.\n“ئەسما ئوڵوداغ چیرۆکێکی سەرکەوتنی ناوازەی هەیە”\nدوو زانکۆی تەواو کرد بوو،دواتر بوو بە فەرمانبەر، بوو بە دایک، هیچ کاتێکیش وازی لە خوێندکاری نەهێنا.\nدواجار لە زانکۆی گەدیز دەستی کرد بە خوێندن و بە پلەی یەکەم بەشی پیشەی یاسایی تەواو کرد. بڕوانامەکەی بە منداڵی سێهەمیەوە وەرگرت کە تەمەنی تەنیا ٣٨ ڕۆژ بوو. هەمیشە ستایش دەکرا بە هۆی عەشقیەوە بۆ خوێندن و فێربوون.\nئەسما جگە لە تەواوی کردنی بەشی پیشەیی زانکۆی گەدیز بە پلەی یەکەم، لە تەمەنی ٣٢ ساڵیدا لە ساڵی ٢٠٠٧، هەردوو زانکۆی ئوڵوداغ و بەشی فیزیای ٩ ی ئەیلولی تەواو کرد، لە ساڵی ٢٠٠٩ خوێندنی ماستەری لە زانکۆی جەلال بایەر تەواو کرد. دواتر هاوسەرگیری ئەنجامدا، بووە فەرمانبەر، بووە دایک، بەڵام هەر وازی لە خوێندن نەهێنا. دوا زانکۆ کە تەواوی کرد بەشی پیشەی یاسایی زانکۆی گەدیز بوو.\nلەلایەک دایکایەتی بۆ ٣ منداڵەکەی دەکرد، لەلایەک فەرمانبەری قائیمقامیەتی ئیزمیر بوو، لەلایەکی تریش خوێندکاری زانکۆ بوو. پێش یەک مانگیش منداڵی سێهەمی هێنایە دونیاوە.\nئەسما سەرەڕای ئەوەی دایک و فەرمانبەریش بوو، بەڵام بە بەدەستهێنانی ٣.٨٩ لە کۆی ٤ نمرە، پێش هەموو خوێندکارەکانی هاوڕێی خۆی دایەوە.\nئەسما لەگەڵ وەلید سەعیدی تەمەن ٨ ساڵ، موشەرەف زومرای ٤ ساڵ، جەیدای تەمەن ٣٨ ڕۆژ بەشداری لە ئاهەنگی دەرچونی زانکۆی گەدیزی کرد و بە پلەی یەکەم بڕوانامەکەی پێ بەخشرا.\nئەسما بە هۆی زۆری عەشقیەوە بۆ خوێندن لەلایەن هەموو کەسێکەوە ستایش دەکرا، ناوبراو ئامانجی داهاتووی ئەوە بوو بەشی یاسای زانکۆی گەدیز تەواو بکات.\nناوبراو پێی وابوو کە خوێندن دەبێت بە درێژایی هەموو تەمەنی مرۆڤ بێت و پاشان دەیوت” من ئەوەم پشانی هەموو کەس داوە کە دەتوانیت هەم دایک بیت هەم فەرمانبەر و خوێندکار. لەم ماوەیەدا هاوسەرەکەم هەمیشە پاڵپشتی لێکردووم. گەر بتوانم بەشی یاسا تەواو بکەم ئەوا دەتوانم ببمە پارێزەر”.\nشەهید کردنی زیندانیەکی تر: مامۆستا حەلیمە لە زیندان گیانی لە دەستدا\nبە ئەنقەست شەهیدکردنی زیندانیەکی تر: مامۆستا حەلیمە گوڵسو لە زیندان گیانی لە دەستدا


پەیامی ناوەندی لاوانی خەباتی كوردستانی ئێران بەبۆنەی دەست پێكردنەوەی ساڵی نوێی خویندنی 1392-1393\nبێگومان هەر كۆمەڵگایەك ئەگەر خوێندن و زانستی وەكو پێویست نەبوو ئەوا بە كۆمەلگایەكی دواكەوتوو لەقەڵم دەدرێت و لە سەرجەم بوارەكانی ژیان دوادەكەوێت.\nخوێندكاران یەكێكن لەو توێژانەی كە هەمیشە ئوومێدبەخشی كۆمەڵگان و كاریگەریەكی زۆریان هەیە لە پێشكەوتنی نەتەوە و وڵاتەكەیاندا ،وزەی لەبن نەهاتوون و هەمیشەش ئامادەی هەرقوربانیەكن كە لە پێناو گەل و نیشتماندابێت و ئەگەر لاپەرەكانی مێژوو هەڵبدەینەوە ئەم ڕاستیەمان بۆ دەرەكەوێت .\nرژێمی ئێران هەمیشە لە جووڵانەوە و شۆرشەكانی خوێندكاران ترساوە وبۆ كپ كردنەوەی دەنگی ناڕازایەتیش هەمووهێزوو توانای خۆیی بەكار هێناوە بۆنموونە لە سەرهەڵدانی بزوتنەوەی خوێندكاران لە سالێ 1378 كاتێك رژێمی ئێران ویستی فەرهەنگی زانكۆكان بگۆرێت بەلام ئەمە لەلایەن خوێندكارانەوەی بەرهەڵستی لێكەوتەوە و رووبەرووی رژێم بوونەوە ئەمەش بووە هۆیی ئەوەی ژمارەیەكی بەرچاو لە خوێندكاران كوژران و برینداربوون تووشی گرتن و تۆقاندن بوونەوە بەلام دەستیان هەڵنگرت و هەر لە شۆرش بەردەوام بوون هەتا وای لێهات رژێم بە ناچاری بۆ ماوەی 3 ساڵ دانێشگاكان دابخات .\nلە ئێستاشدا بە هۆیی بوونی گەمارۆ ئابووریەكان بار و گوزەرانی خەلكی بەگشتی و خوێندكاران بەتایبەتی لە ئاستێكی زۆر خراپدایە بە جۆرێك زۆرێك لە خوێندكاران واز لە مەدرەسەدێنن بۆ پەیداكردنی بژێوی ژیانیان رودەكەن كۆڵبەری یان كۆچ دەكەن بۆ وڵاتانی دراوسێ و ئەوروپا،ئەمە جگەلەوەی كە رژێمی ئیران كەمتەرخەمە لە دابین كردنی پێداویستیەكانی خوێندكاران و زۆرێك لە مەدرەسەكان كۆنن و ئەگەری روخانیان لێدەكرێت كە ئەم كەمتەرخەمیانەش بووە هۆیی ئەوەی كە لە یەكێك لە مەكتەبەكانی گوندی شێناوێ سەر بە شاری پیرانشار بەهۆیی كۆنی و خراپی كورەێكی كەلاسیكی زیاتر لە 30 مندالی چاوگەش و نەوەی داهاتووی وڵاتەكەمان تووشی سوتان بێن و ژمارەیەكیشیان مردن و ژمارەیەكی دیكەش تا ئێستا لەژێر چاودێری پزیشكیدان ، هەروەها ژمارەیەكی زۆری هاولاتیانی ئێران نەخوێندەوارن كە بە پێی دواین ئامارەكانی رێژەی نەخوێندەواری لە ئێراند زیاتر بە 7ملیۆن كەسە ئەمەش رێژەیەكی ترسناكە و رژێمی ئێران بەپرسیاری یەكەمی ئەم بارودۆخەیە كە خولقاندوویەتی .\nبێگومان مامۆستایانیش یەكێكن لەو توێژانەی كە ئەركێكی پیرۆزیان لە سەر شانە ئەویش پەروەردەكردنی نەوەی داهاتووی میللەتە بۆ خزمەتكردنی وڵاتەكەمان ، هەروەك دەزانین رژێمی ئێران لە سەرەتایی هاتنە سەر حكوم بە زوڵم و زۆری دەرهەق بەمیللەتە جۆراو جۆرەكانی ئێرانبەگشتی و كوردستان بەتایبەتی دەستی پێكرد و لەم پێناوەشدا هەموورێگایەكی گرتۆتەبەر بۆ بێدەنگ كردن و دورخستنەوەی توێژەكانی كۆمەڵگا بەتایبەتی مامۆستایان چونكە ئەوانیش رۆڵ و جێگە و پێگەی خۆیان هەیە و رژێم زۆرجار بە بیانووی جۆراو جۆر هەڵدەستێت بە گرتن و بانگێشت كردنی مامۆستایان بۆ ئیتلاعات و هەروەها رووبەرووی چاوسوركردنەوە و ئەشكەنجە و ئیعدام دەبن ئەمەش بۆ ئەوەی مامۆستایان نەوێرن كە نەوەی داهاتوو دژبە رژێمی ئێران پەروەردە نەكەن و درێژە بەو ئەقڵیەتی خۆیان بدەن كە زیاتر لەسێ دەیەیە بەردەوامە بەلام مامۆستایان لەوە وشیارترن كە رژێمی ئێران بیری لێدەكاتەوە و ئەوانیش لە دەرفەتێك دەگەرێن بۆ ڕووبەرووبوونەوەی رژێمی داگیركەری نەتەوەكەمان .\nئێمە وەك ناوەندی لاوانی خەباتی كوردستانی ئێران دووبارە پیرۆزبایی خۆمان پێشكەش بە سەرجەم خوێندكاران و مامۆستایانی نیشتیمان پەروەری نەتەوەكەمان دەكەین و هیوادارین لە ئاست ئەو بەرپرسیارێتییەدابن كە لە سەر شانیانە .\nڕێکه‌و 2013-09-23 04:38:28


مامۆستا مەلا احمد مصطفى حاجي کۆچی دوایی کردو یەکێتی زانایان پرسەنامەیەک ئاراستەی خانەوادەکەی دەکات\nبه‌رواری دابه‌زاندن: 10/09/2020 : 13:36:10\nدوێنێ 9ی9ی2020 مامۆستا مەلا احمد مصطفى حاجي كۆچی دوایی كردو یەکێتی زانایان پرسەنامەیەک ئاراستەی خانەوادەکەی دەکات، ئەمەی خوارەوە دەقەکەیەتی:\nخانەوادەی بەرێز مامۆستا مەلا احمد مصطفى حاجي\nهەواڵی وەفاتی کەسایەتی ئایینی و کۆمەڵایەتی دەڤەری زاخۆ (مامۆستا مەلا احمد مصطفى حاجي)مان پێگەیشت. کە لە تەمەنیدا رۆڵيکی بەرچاوی هەبوو لە خزمەتی مزگەوت و هەستی نەتەوەیی و نیشتمانی و ئەندامی یەکێتی زانایانی ئایینی ئیسلامی کوردستان بوو.\nژماره‌ی سه‌ردان : 7244079


helbjardn1ئایا سەرکەوتنی حەسەن روحانی دەتوانێ هەلێک بێ بۆ کوردەکان ؟ ( رۆژهەڵاتی کوردستان ) . هەڵبژاردنی سەرۆککۆماری لە ئێران بە تەواوی فەرازو نەشیوەکانی کۆتایی های و حەسەن روحانی توانی ناوی وەزیرەکانی خۆی بداتە پارڵمان. گەر چی کەش وهەوای هەڵبژاردن وێنەی شوێنەکانی دیکە لە کودوستان نەبووە بەڵام سەرەڕای ئەوەش هەتا رادەیەک خەڵک چونە سەر سندوقەکانی دەنگ و بەشداری ئەو پڕۆسەیان کرد. بە ڕاگەیاندنی سەرکەوتنی حەسەن روحانی ، بەشێک لە چالاکانی کورد لە ناوخۆی وڵات پشتیوانیان لە روحانی کرد و بە سەرکەوتنی خۆیان ئەژمارد .لە بەرانبەردا حیزبە سیاسیە ناسراوەکان هەڵبژاردنیان بایکۆت کرد وسەرکەوتنی روحانیان بە / نا / بە سیاسەتی دەسەڵات و ئەغای خامنەیی لێکدایەوە. ئەو تاقمە لە چالاکانی کورد کە لە ناو وڵاتدا چالاکی دەنوێنن ئاوا چاو لە سەرکەوتنی ئاغای روحانی دەکەن کە بە هاتنی وی فەزای سیاسی وڵات هەتا رادەیەک دەکرێتەوە ولەبەر ئەو سیاسەتەشدا ئەوان دەتوانن کارەکانی خۆیان بۆ گەیشتن بە ئامانج باشتر رێکوپێک بکەن. دەستەی دووهەم : حیزبە سیاسیەکانن کە دەڵێن ، بە هاتنی روحانی هیچ ئاڵوگۆڕێکی دڵخوازی سیاسی لە ئارادا نییە ونابێ چاوەڕوان بین کە کەسێک کە حەولی ئاشت کردنەوەی هێزەکانی ناو دەسەڵات دەداو گەمارۆکان سوک چاو لێ دەکا بتوانێ هەنگاوێک لە رێگای داخوازی ئەو هێزانە بداکە دوورن لە ناوەندی ویستو خواستی دەسەڵاتی خۆی .پرسیاری سەرەکی ئەوەیە؟ ئایا هاتنە سەرکاری روحانی دەبێتە هەلێک بۆ کوردەکان ؟ ( رۆژهەڵاتی وڵات ) . ئەوەی کە لەحالی حازردا کوردەکان لە سەهۆڵبەندانی سیاسی نەجات دەدا هەلێکە کە بۆیان رەخساوە تا بتوانن کۆمەڵگا بەرەو رێکخستن ببن .ئەو هەلەش بەهێزی چالاکوانی کورد لەناو خۆولە ناو حیزبەکانی دیکەی کورد لە دەرەوەی وڵات پێکدێ .هەر چەند هەڵوێستی روحانی لە پەیوەندی دەگەڵ ناسنامەو پێناسە کردنی کەمینەکان بە وردە فەرهەنگ لە چاوەڕوانی بەدوورە وبۆ ئاڵوگۆڕەکانی داهاتو گەش بینی بکەینە هەستی سەرەکیمان . ” روحانی وئاڵوگۆڕەکانی فەزای سیاسی ” : چاوەڕوان دەکرێ کە بۆچونی حیزبە سیاسیەکان لە پەیوەندی لە گەڵ سەرەتای کاری روحانی وهاوتەریب بون دەگەڵ هێزی سیاسی لە چوار چێوەی کۆماری ئیسلامیدا وکەم کردنی زەختی ناو نەتەوەیی ، گومانێکی لە جێیە. بەڵام حەولدان بۆ دووبارە نیشاندانی روخساری کۆماری ئیسلامی لە ناوخۆو لە دونیادا دەتوانێ ئاسەواری کەمێک باشی لە وڵات بۆ هەموو کەس هەبێ . لایەنی دووهەم : بابەتی باسێکی هاوتەریبە کە ، روحانی لە پەیوەندی لە گەڵ داخوازی ناسنامە لە وڵاتدا باسی کردووە. بەڕێوەبردنی ئەو خاڵانەی کە دواکەوتون ولە یاسای بن چینەییدان ، پەروەردە بە زمانی دایکی یەکێک لەو خاڵانەیە .بەدوادا چون لەم بوارەدا لە لایان چالاکوانانی ناو خۆیی وپشتیوانی حیزبە کوردیەکان دەتوانێ کاریگەری ئەرێنی لە گەڵ خۆیدا بێنێ . خاڵی سێهەم : دەگەڕێتەوە بۆ سەر ئەو بەرپرسیایەتییەی کە بە هەڵبژاردنی روحانی لە تەواوی وڵاتدا دوست بوو .بەرپرسیایەتێک کە تێکەڵاوە لە گەڵ ئازادی سیاسی ، فەرهەنگی ، ولە کۆمەڵگادا ، ئەو چاوەڕوانیە کە بەرەو لایەنی زیاتر دەڕۆن وفراوانتر دەبن لە خواست وویستی خەڵك لە روانگەی کوردەکانیش گونجاوە وبە چاو لێکردن لە بارو دۆخی هەیی بتوانن لە رێگایەدا هەنگاوی پێویست باوێژن . رفۆڕمخوازەکانی کورد وروحانی : گرووپە رفۆڕمخوازەکانی کورد جۆراوجۆرن ولەگەڵ بارودۆخێکی تازە رووبەروون کە لە گەڵ سەردەمی / موحەممەد خاتەمی / دا جیاوازیەکی زۆریان هەیە .ئەوان ئەزمونی سەردەمی خاتەمی وئاڵوگۆڕەکانی کورد لە ناوچەکەدا بە باشی لەبەر چاو دەگرن .لە هەمان کاتدا پێش هەڵبژاردنی ئەم دواییە چەند کەسێک لە رفۆڕمخوازەکان کورد چونە هەریمی کوردستان ( باشور ) کە چاوەڕوان دەکرێ هەتا رادەیەک بارو دۆخی کوردستانی عێڕاق وشێوەی روانگەی حیزبە کوردیەکانیان بە چاو دیوە ، ئەو بارودۆخە دەتوانێ رۆڵی سیاسی ئەوان لەداهاتودا بخاتە بەر چاو لەهەرحاڵدالەوانەیە هەر ئاڵوگۆڕێک لە ناو خۆ دەسکەوتێکی چاوەڕوانکراو روو لە هێزاکانی ناو خۆ بکا ئایا ئەو دەسکەوتانە لە بەرەیەکی تەسکدا هەر وا دەمێننەوە ؟یانژی پرسی کوردلە مانا گشتیەکەی خۆی لەبەر چاوان دەگرێ ؟ حیزبە کوردیەکان و هەلێکی دیکە : حیزبە کوردیەکانی رفۆڕمخوازی سەردەمی هەڕەشەکانی خاتەمی وئەحمەدی نیژاد ن ، ئایا ئەوان وەکو سەردەمی خاتەمی درنگ هەلەکان دەقۆزنەوە؟ یا سەردەمی ئەحمەدی نیژاد گۆشەگیری وپەراوێز هەڵدەبژێرن ؟ ئەو حیزبە کوردیانە کە بە شێوەی نەهێنی کار وچالاکی بەرێوە دەبەن باش دەزانن سەردەمی خاتەمیان لە کیس چوو یا باشترە بڵێین زۆر درەنگ هەڵەکانیان دەست نیشان کرد! ئێستێ لە گەڵ بارودۆخێک روبەروون کە بە شێوەیەکی زانستی هەڵگری چووکترین هەلن یان حیزبە کوردیەکان دەتواننلە پێک هێنانی ئەو هەلانە رۆڵی باشیان هەبێ ؟ لەوەها قۆناخێکدا ئەوان کام لایەن هەڵدەبژێرن ؟ خوڵقاندنی هەل بە هەڕەشە یان بە پێچەوانە ؟ هەر چەند گوزاری حیزبە کوردیەکان لە راوێژی ناسنامەو هەڵویستی سکولار بە هێنانە ئارای هەلی کەڵک وەگرتن لە هەلە بچوکەکاندا گەلێک دژوارە بە تایبەت ئەزمونی تاڵی تێرۆری رێبەرانی کوردو ئێعدامی زیدانیانی سیاسی و…..لەبیر نەچۆتەوە. سەرجەم ئەوەی ئەو هەلە تازەیە دەتوانێ هەلێکی باش بخوڵقێنێ دووبارە خوێندنەوەی شێوەی سیاسەتی کوردە لە ڕەدەی حیزبەکان وچالاکانی ناو خۆی وڵات ، بەو واتایە ئەگەر حیزبەکان پێ لەسەر سیاسەتی خۆیان داگرن ،دەبێ میکانیزمی بەڕێوەبەردنیان بۆ گەیشتن بە ئامانجەکان بە قووەت بێ دەنا پێویستە قسەلەسەر کەمترین ماف بکەن کە دەدرێ بە ئەوان . هێزە کوردیەکانی ناوخۆش دەکرێ لە چوارچێوەی رفۆڕمخواز چاو لێ بکەین. وا چاوەڕوان دەکرێ گرووپە ناوبراوەکاندەبێ چاک سازی خۆیان لە گۆڕەپانی ناسنامەی کورد تاریف بکەن وحەول بدەن لە پێک هێنانی تاریفکراو وبەچی لەگەڵ رفۆڕمخوازەکانی ناوەند مەودای خۆیان بپارێزن . لە هەمان حاڵدا دروست کردنی پەیوەندی گونجاو لە نێوان سێ پڕۆسەدا یانی ، دەسەڵاتی ناوەندی ، حیزبەکوردیەکان ، ناسنامەی کورد بتوانن تێکەڵاوی خۆیان لە چاور چێوەی وتووێژ بپارێزن . جودا لە کوردی رفۆڕمخواز وحیزبە کوردیەکان دەبێ دەسڵاتی ناوەندیش لە بیر نەکەین .ئەوەی کە لە سیاسەتی کۆماری ئیسلامیدا دوای زیاتر لە ٣٠ ساڵ لێی تێدەگەین ئەوەیە : کە هیچ کات پرسی ناسنامە لە دەستوری کاری خویدا نەگونجاندووە. ئەگەر وایە جودا لە کوردەکان ، دەسەڵاتی ناوەندیش دەبێ چاو لە ئاڵوگۆڕەکانی ناوچەدا بکاو هەڵویستی دیموکڕاسیخوازی لە ناوخۆی وڵات بکاتە سیاسەتی کاری خۆی وئاڵوگۆڕلە سیستمی سیاسی خۆیدا پێک بێنێ ودەست لە توندوتیژی هەڵگرێ . وەرگێڕانەوە بۆ هەنگوین زمانی کوردی : جەعفەرکەریمی – Giareng\nhelbjardn1ئایا سەرکەوتنی حەسەن روحانی دەتوانێ هەلێک بێ بۆ کوردەکان ؟ ( رۆژهەڵاتی کوردستان ) . هەڵبژاردنی سەرۆککۆماری لە ئێران بە تەواوی فەرازو نەشیوەکانی کۆتایی های و حەسەن روحانی توانی ناوی وەزیرەکانی خۆی بداتە پارڵمان. گەر چی کەش وهەوای هەڵبژاردن وێنەی شوێنەکانی دیکە لە کودوستان نەبووە بەڵام سەرەڕای ئەوەش هەتا رادەیەک خەڵک چونە سەر سندوقەکانی دەنگ و بەشداری ئەو پڕۆسەیان کرد. بە ڕاگەیاندنی سەرکەوتنی حەسەن روحانی ، بەشێک لە چالاکانی کورد لە ناوخۆی وڵات پشتیوانیان لە روحانی کرد و بە سەرکەوتنی خۆیان ئەژمارد .لە بەرانبەردا حیزبە سیاسیە ناسراوەکان هەڵبژاردنیان بایکۆت کرد وسەرکەوتنی روحانیان بە / نا / بە سیاسەتی دەسەڵات و ئەغای خامنەیی لێکدایەوە. ئەو تاقمە لە چالاکانی کورد کە لە ناو وڵاتدا چالاکی دەنوێنن ئاوا چاو لە سەرکەوتنی ئاغای روحانی دەکەن کە بە هاتنی وی فەزای سیاسی وڵات هەتا رادەیەک دەکرێتەوە ولەبەر ئەو سیاسەتەشدا ئەوان دەتوانن کارەکانی خۆیان بۆ گەیشتن بە ئامانج باشتر رێکوپێک بکەن. دەستەی دووهەم : حیزبە سیاسیەکانن کە دەڵێن ، بە هاتنی روحانی هیچ ئاڵوگۆڕێکی دڵخوازی سیاسی لە ئارادا نییە ونابێ چاوەڕوان بین کە کەسێک کە حەولی ئاشت کردنەوەی هێزەکانی ناو دەسەڵات دەداو گەمارۆکان سوک چاو لێ دەکا بتوانێ هەنگاوێک لە رێگای داخوازی ئەو هێزانە بداکە دوورن لە ناوەندی ویستو خواستی دەسەڵاتی خۆی .پرسیاری سەرەکی ئەوەیە؟ ئایا هاتنە سەرکاری روحانی دەبێتە هەلێک بۆ کوردەکان ؟ ( رۆژهەڵاتی وڵات ) . ئەوەی کە لەحالی حازردا کوردەکان لە سەهۆڵبەندانی سیاسی نەجات دەدا هەلێکە کە بۆیان رەخساوە تا بتوانن کۆمەڵگا بەرەو رێکخستن ببن .ئەو هەلەش بەهێزی چالاکوانی کورد لەناو خۆولە ناو حیزبەکانی دیکەی کورد لە دەرەوەی وڵات پێکدێ .هەر چەند هەڵوێستی روحانی لە پەیوەندی دەگەڵ ناسنامەو پێناسە کردنی کەمینەکان بە وردە فەرهەنگ لە چاوەڕوانی بەدوورە وبۆ ئاڵوگۆڕەکانی داهاتو گەش بینی بکەینە هەستی سەرەکیمان . ” روحانی وئاڵوگۆڕەکانی فەزای سیاسی ” : چاوەڕوان دەکرێ کە بۆچونی حیزبە سیاسیەکان لە پەیوەندی لە گەڵ سەرەتای کاری روحانی وهاوتەریب بون دەگەڵ هێزی سیاسی لە چوار چێوەی کۆماری ئیسلامیدا وکەم کردنی زەختی ناو نەتەوەیی ، گومانێکی لە جێیە. بەڵام حەولدان بۆ دووبارە نیشاندانی روخساری کۆماری ئیسلامی لە ناوخۆو لە دونیادا دەتوانێ ئاسەواری کەمێک باشی لە وڵات بۆ هەموو کەس هەبێ . لایەنی دووهەم : بابەتی باسێکی هاوتەریبە کە ، روحانی لە پەیوەندی لە گەڵ داخوازی ناسنامە لە وڵاتدا باسی کردووە. بەڕێوەبردنی ئەو خاڵانەی کە دواکەوتون ولە یاسای بن چینەییدان ، پەروەردە بە زمانی دایکی یەکێک لەو خاڵانەیە .بەدوادا چون لەم بوارەدا لە لایان چالاکوانانی ناو خۆیی وپشتیوانی حیزبە کوردیەکان دەتوانێ کاریگەری ئەرێنی لە گەڵ خۆیدا بێنێ . خاڵی سێهەم : دەگەڕێتەوە بۆ سەر ئەو بەرپرسیایەتییەی کە بە هەڵبژاردنی روحانی لە تەواوی وڵاتدا دوست بوو .بەرپرسیایەتێک کە تێکەڵاوە لە گەڵ ئازادی سیاسی ، فەرهەنگی ، ولە کۆمەڵگادا ، ئەو چاوەڕوانیە کە بەرەو لایەنی زیاتر دەڕۆن وفراوانتر دەبن لە خواست وویستی خەڵك لە روانگەی کوردەکانیش گونجاوە وبە چاو لێکردن لە بارو دۆخی هەیی بتوانن لە رێگایەدا هەنگاوی پێویست باوێژن . رفۆڕمخوازەکانی کورد وروحانی : گرووپە رفۆڕمخوازەکانی کورد جۆراوجۆرن ولەگەڵ بارودۆخێکی تازە رووبەروون کە لە گەڵ سەردەمی / موحەممەد خاتەمی / دا جیاوازیەکی زۆریان هەیە .ئەوان ئەزمونی سەردەمی خاتەمی وئاڵوگۆڕەکانی کورد لە ناوچەکەدا بە باشی لەبەر چاو دەگرن .لە هەمان کاتدا پێش هەڵبژاردنی ئەم دواییە چەند کەسێک لە رفۆڕمخوازەکان کورد چونە هەریمی کوردستان ( باشور ) کە چاوەڕوان دەکرێ هەتا رادەیەک بارو دۆخی کوردستانی عێڕاق وشێوەی روانگەی حیزبە کوردیەکانیان بە چاو دیوە ، ئەو بارودۆخە دەتوانێ رۆڵی سیاسی ئەوان لەداهاتودا بخاتە بەر چاو لەهەرحاڵدالەوانەیە هەر ئاڵوگۆڕێک لە ناو خۆ دەسکەوتێکی چاوەڕوانکراو روو لە هێزاکانی ناو خۆ بکا ئایا ئەو دەسکەوتانە لە بەرەیەکی تەسکدا هەر وا دەمێننەوە ؟یانژی پرسی کوردلە مانا گشتیەکەی خۆی لەبەر چاوان دەگرێ ؟ حیزبە کوردیەکان و هەلێکی دیکە : حیزبە کوردیەکانی رفۆڕمخوازی سەردەمی هەڕەشەکانی خاتەمی وئەحمەدی نیژاد ن ، ئایا ئەوان وەکو سەردەمی خاتەمی درنگ هەلەکان دەقۆزنەوە؟ یا سەردەمی ئەحمەدی نیژاد گۆشەگیری وپەراوێز هەڵدەبژێرن ؟ ئەو حیزبە کوردیانە کە بە شێوەی نەهێنی کار وچالاکی بەرێوە دەبەن باش دەزانن سەردەمی خاتەمیان لە کیس چوو یا باشترە بڵێین زۆر درەنگ هەڵەکانیان دەست نیشان کرد! ئێستێ لە گەڵ بارودۆخێک روبەروون کە بە شێوەیەکی زانستی هەڵگری چووکترین هەلن یان حیزبە کوردیەکان دەتواننلە پێک هێنانی ئەو هەلانە رۆڵی باشیان هەبێ ؟ لەوەها قۆناخێکدا ئەوان کام لایەن هەڵدەبژێرن ؟ خوڵقاندنی هەل بە هەڕەشە یان بە پێچەوانە ؟ هەر چەند گوزاری حیزبە کوردیەکان لە راوێژی ناسنامەو هەڵویستی سکولار بە هێنانە ئارای هەلی کەڵک وەگرتن لە هەلە بچوکەکاندا گەلێک دژوارە بە تایبەت ئەزمونی تاڵی تێرۆری رێبەرانی کوردو ئێعدامی زیدانیانی سیاسی و…..لەبیر نەچۆتەوە. سەرجەم ئەوەی ئەو هەلە تازەیە دەتوانێ هەلێکی باش بخوڵقێنێ دووبارە خوێندنەوەی شێوەی سیاسەتی کوردە لە ڕەدەی حیزبەکان وچالاکانی ناو خۆی وڵات ، بەو واتایە ئەگەر حیزبەکان پێ لەسەر سیاسەتی خۆیان داگرن ،دەبێ میکانیزمی بەڕێوەبەردنیان بۆ گەیشتن بە ئامانجەکان بە قووەت بێ دەنا پێویستە قسەلەسەر کەمترین ماف بکەن کە دەدرێ بە ئەوان . هێزە کوردیەکانی ناوخۆش دەکرێ لە چوارچێوەی رفۆڕمخواز چاو لێ بکەین. وا چاوەڕوان دەکرێ گرووپە ناوبراوەکاندەبێ چاک سازی خۆیان لە گۆڕەپانی ناسنامەی کورد تاریف بکەن وحەول بدەن لە پێک هێنانی تاریفکراو وبەچی لەگەڵ رفۆڕمخوازەکانی ناوەند مەودای خۆیان بپارێزن . لە هەمان حاڵدا دروست کردنی پەیوەندی گونجاو لە نێوان سێ پڕۆسەدا یانی ، دەسەڵاتی ناوەندی ، حیزبەکوردیەکان ، ناسنامەی کورد بتوانن تێکەڵاوی خۆیان لە چاور چێوەی وتووێژ بپارێزن . جودا لە کوردی رفۆڕمخواز وحیزبە کوردیەکان دەبێ دەسڵاتی ناوەندیش لە بیر نەکەین .ئەوەی کە لە سیاسەتی کۆماری ئیسلامیدا دوای زیاتر لە ٣٠ ساڵ لێی تێدەگەین ئەوەیە : کە هیچ کات پرسی ناسنامە لە دەستوری کاری خویدا نەگونجاندووە. ئەگەر وایە جودا لە کوردەکان ، دەسەڵاتی ناوەندیش دەبێ چاو لە ئاڵوگۆڕەکانی ناوچەدا بکاو هەڵویستی دیموکڕاسیخوازی لە ناوخۆی وڵات بکاتە سیاسەتی کاری خۆی وئاڵوگۆڕلە سیستمی سیاسی خۆیدا پێک بێنێ ودەست لە توندوتیژی هەڵگرێ . وەرگێڕانەوە بۆ هەنگوین زمانی کوردی : جەعفەرکەریمی\nلە 16 ئاب , 2013\nدیکە لە کودوستان نەبووە بەڵام سەرەڕای ئەوەش هەتا رادەیەک خەڵک چونە سەر سندوقەکانی دەنگ و بەشداری ئەو پڕۆسەیان کرد. بە ڕاگەیاندنی سەرکەوتنی حەسەن روحانی ، بەشێک لە چالاکانی کورد لە ناوخۆی وڵات پشتیوانیان لە روحانی کرد و بە سەرکەوتنی خۆیان ئەژمارد .لە بەرانبەردا حیزبە سیاسیە ناسراوەکان هەڵبژاردنیان بایکۆت کرد وسەرکەوتنی روحانیان بە / نا / بە سیاسەتی دەسەڵات و ئەغای خامنەیی لێکدایەوە.\nئەو تاقمە لە چالاکانی کورد کە لە ناو وڵاتدا چالاکی دەنوێنن ئاوا چاو لە سەرکەوتنی ئاغای روحانی دەکەن کە بە هاتنی وی فەزای سیاسی وڵات هەتا رادەیەک دەکرێتەوە ولەبەر ئەو سیاسەتەشدا ئەوان دەتوانن کارەکانی خۆیان بۆ گەیشتن بە ئامانج باشتر رێکوپێک بکەن.\nدەستەی دووهەم : حیزبە سیاسیەکانن کە دەڵێن ، بە هاتنی روحانی هیچ ئاڵوگۆڕێکی دڵخوازی سیاسی لە ئارادا نییە ونابێ چاوەڕوان بین کە کەسێک کە حەولی ئاشت کردنەوەی هێزەکانی ناو دەسەڵات دەداو گەمارۆکان سوک چاو لێ دەکا بتوانێ هەنگاوێک لە رێگای داخوازی ئەو هێزانە بداکە دوورن لە ناوەندی ویستو خواستی دەسەڵاتی خۆی .پرسیاری سەرەکی ئەوەیە؟ ئایا هاتنە سەرکاری روحانی دەبێتە هەلێک بۆ کوردەکان ؟ ( رۆژهەڵاتی وڵات ) . ئەوەی کە لەحالی حازردا کوردەکان لە سەهۆڵبەندانی سیاسی نەجات دەدا هەلێکە کە بۆیان رەخساوە تا بتوانن کۆمەڵگا بەرەو رێکخستن ببن .ئەو هەلەش بەهێزی چالاکوانی کورد لەناو خۆولە ناو حیزبەکانی دیکەی کورد لە دەرەوەی وڵات پێکدێ .هەر چەند هەڵوێستی روحانی لە پەیوەندی دەگەڵ ناسنامەو پێناسە کردنی کەمینەکان بە وردە فەرهەنگ لە چاوەڕوانی بەدوورە وبۆ ئاڵوگۆڕەکانی داهاتو گەش بینی بکەینە هەستی سەرەکیمان .\n” روحانی وئاڵوگۆڕەکانی فەزای سیاسی ” :\nچاوەڕوان دەکرێ کە بۆچونی حیزبە سیاسیەکان لە پەیوەندی لە گەڵ سەرەتای کاری روحانی وهاوتەریب بون دەگەڵ هێزی سیاسی لە چوار چێوەی کۆماری ئیسلامیدا وکەم کردنی زەختی ناو نەتەوەیی ، گومانێکی لە جێیە. بەڵام حەولدان بۆ دووبارە نیشاندانی روخساری کۆماری ئیسلامی لە ناوخۆو لە دونیادا دەتوانێ ئاسەواری کەمێک باشی لە وڵات بۆ هەموو کەس هەبێ .\nلایەنی دووهەم :\nبابەتی باسێکی هاوتەریبە کە ، روحانی لە پەیوەندی لە گەڵ داخوازی ناسنامە لە وڵاتدا باسی کردووە. بەڕێوەبردنی ئەو خاڵانەی کە دواکەوتون ولە یاسای بن چینەییدان ، پەروەردە بە زمانی دایکی یەکێک لەو خاڵانەیە .بەدوادا چون لەم بوارەدا لە لایان چالاکوانانی ناو خۆیی وپشتیوانی حیزبە کوردیەکان دەتوانێ کاریگەری ئەرێنی لە گەڵ خۆیدا بێنێ .\nخاڵی سێهەم :\nدەگەڕێتەوە بۆ سەر ئەو بەرپرسیایەتییەی کە بە هەڵبژاردنی روحانی لە تەواوی وڵاتدا دوست بوو .بەرپرسیایەتێک کە تێکەڵاوە لە گەڵ ئازادی سیاسی ، فەرهەنگی ، ولە کۆمەڵگادا ، ئەو چاوەڕوانیە کە بەرەو لایەنی زیاتر دەڕۆن وفراوانتر دەبن لە خواست وویستی خەڵك لە روانگەی کوردەکانیش گونجاوە وبە چاو لێکردن لە بارو دۆخی هەیی بتوانن لە رێگایەدا هەنگاوی پێویست باوێژن .\nرفۆڕمخوازەکانی کورد وروحانی :\nگرووپە رفۆڕمخوازەکانی کورد جۆراوجۆرن ولەگەڵ بارودۆخێکی تازە رووبەروون کە لە گەڵ سەردەمی / موحەممەد خاتەمی / دا جیاوازیەکی زۆریان هەیە .ئەوان ئەزمونی سەردەمی خاتەمی وئاڵوگۆڕەکانی کورد لە ناوچەکەدا بە باشی لەبەر چاو دەگرن .لە هەمان کاتدا پێش هەڵبژاردنی ئەم دواییە چەند کەسێک لە رفۆڕمخوازەکان کورد چونە هەریمی کوردستان ( باشور ) کە چاوەڕوان دەکرێ هەتا رادەیەک بارو دۆخی کوردستانی عێڕاق وشێوەی روانگەی حیزبە کوردیەکانیان بە چاو دیوە ، ئەو بارودۆخە دەتوانێ رۆڵی سیاسی ئەوان لەداهاتودا بخاتە بەر چاو لەهەرحاڵدالەوانەیە هەر ئاڵوگۆڕێک لە ناو خۆ دەسکەوتێکی چاوەڕوانکراو روو لە هێزاکانی ناو خۆ بکا ئایا ئەو دەسکەوتانە لە بەرەیەکی تەسکدا هەر وا دەمێننەوە ؟یانژی پرسی کوردلە مانا گشتیەکەی خۆی لەبەر چاوان دەگرێ ؟\nحیزبە کوردیەکانی رفۆڕمخوازی سەردەمی هەڕەشەکانی خاتەمی وئەحمەدی نیژاد ن ، ئایا ئەوان وەکو سەردەمی خاتەمی درنگ هەلەکان دەقۆزنەوە؟ یا سەردەمی ئەحمەدی نیژاد گۆشەگیری وپەراوێز هەڵدەبژێرن ؟ ئەو حیزبە کوردیانە کە بە شێوەی نەهێنی کار وچالاکی بەرێوە دەبەن باش دەزانن سەردەمی خاتەمیان لە کیس چوو یا باشترە بڵێین زۆر درەنگ هەڵەکانیان دەست نیشان کرد! ئێستێ لە گەڵ بارودۆخێک روبەروون کە بە شێوەیەکی زانستی هەڵگری چووکترین هەلن یان حیزبە کوردیەکان دەتواننلە پێک هێنانی ئەو هەلانە رۆڵی باشیان هەبێ ؟ لەوەها قۆناخێکدا ئەوان کام لایەن هەڵدەبژێرن ؟ خوڵقاندنی هەل بە هەڕەشە یان بە پێچەوانە ؟\nهەر چەند گوزاری حیزبە کوردیەکان لە راوێژی ناسنامەو هەڵویستی سکولار بە هێنانە ئارای هەلی کەڵک وەگرتن لە هەلە بچوکەکاندا گەلێک دژوارە بە تایبەت ئەزمونی تاڵی تێرۆری رێبەرانی کوردو ئێعدامی زیدانیانی سیاسی و…..لەبیر نەچۆتەوە. سەرجەم ئەوەی ئەو هەلە تازەیە دەتوانێ هەلێکی باش بخوڵقێنێ دووبارە خوێندنەوەی شێوەی سیاسەتی کوردە لە ڕەدەی حیزبەکان وچالاکانی ناو خۆی وڵات ، بەو واتایە ئەگەر حیزبەکان پێ لەسەر سیاسەتی خۆیان داگرن ،دەبێ میکانیزمی بەڕێوەبەردنیان بۆ گەیشتن بە ئامانجەکان بە قووەت بێ دەنا پێویستە قسەلەسەر کەمترین ماف بکەن کە دەدرێ بە ئەوان .\nهێزە کوردیەکانی ناوخۆش دەکرێ لە چوارچێوەی رفۆڕمخواز چاو لێ بکەین. وا چاوەڕوان دەکرێ گرووپە ناوبراوەکاندەبێ چاک سازی خۆیان لە گۆڕەپانی ناسنامەی کورد تاریف بکەن وحەول بدەن لە پێک هێنانی تاریفکراو وبەچی لەگەڵ رفۆڕمخوازەکانی ناوەند مەودای خۆیان بپارێزن . لە هەمان حاڵدا دروست کردنی پەیوەندی گونجاو لە نێوان سێ پڕۆسەدا یانی ، دەسەڵاتی ناوەندی ، حیزبەکوردیەکان ، ناسنامەی کورد بتوانن تێکەڵاوی خۆیان لە چاور چێوەی وتووێژ بپارێزن . جودا لە کوردی رفۆڕمخواز وحیزبە کوردیەکان دەبێ دەسڵاتی ناوەندیش لە بیر نەکەین .ئەوەی کە لە سیاسەتی کۆماری ئیسلامیدا دوای زیاتر لە ٣٠ ساڵ لێی تێدەگەین ئەوەیە : کە هیچ کات پرسی ناسنامە لە دەستوری کاری خویدا نەگونجاندووە.\nئەگەر وایە جودا لە کوردەکان ، دەسەڵاتی ناوەندیش دەبێ چاو لە ئاڵوگۆڕەکانی ناوچەدا بکاو هەڵویستی دیموکڕاسیخوازی لە ناوخۆی وڵات بکاتە سیاسەتی کاری خۆی وئاڵوگۆڕلە سیستمی سیاسی خۆیدا پێک بێنێ ودەست لە توندوتیژی هەڵگرێ .\nوەرگێڕانەوە بۆ هەنگوین زمانی کوردی : جەعفەرکەریمی


پەڕاوی سالنجەر: کورتەیەک لە ژیاننامەی جەی دی سالنجەر » DidiMn\nسەرەتا / ڕاپۆرت/کتێب / پەڕاوی سالنجەر: کورتەیەک لە ژیاننامەی جەی دی سالنجەر\nپەڕاوی سالنجەر: کورتەیەک لە ژیاننامەی جەی دی سالنجەر\nدیدی من – بایۆگرافی\nجیرۆم دەیڤد سالنجەر، لە بەرواری ١\_١\_١٩١٩ لە نیو یۆرکی ویلایەتە یەکگرتووەکانی ئەمەریکا لەدایک بووە و یەکێکە لە کاریگەرترین نووسەرە ئەمەریکییەکانی سەدەی بیست.\nبە منداڵی بە نازناوی سونی بانگ دەکرا. جگە لە زیرەکییە دەرەکییەکەی، خوێندکارێکی زیرەک نەبوو، لەدوای کەوتنی لە خوێندنگە لە شارەکەی خۆی، خێزانەکەی ڕەوانەی ئەکادیمیای سەربازییان کردووە لە شاری واین، پێنسلڤەینا. لەدوای دەرچوون لە ئەکادمیای سەربازی، گەڕاوەتەوە بۆ شارەکەی خۆی بۆ ماوەی ساڵێک، تا پێش چوونی بۆ ئەورووپا لە زانکۆ ئامادە بێت. باوکی پارەی بۆ دەدا و هانی دەدا تا بخوێنێت و فێری زمان و کاری بازرگانی ببێت، بەڵام سالنجەر گرنگیی زیاتری بە زمان دا وەک لە کاری بازرگانی. پێش گەڕانەوەی بۆ ماڵەوە، هەوڵێکی خوێندنی لە زانکۆی ئورسینوس لە پینسلڤەینا داوە و لەوێ بە پ. ویت بورنێت ئاشنا بووە، کە تەواوی ژیانی گۆڕیوە. بورنێت تەنیا مامۆستایەکی باش نەبوو،، بەڵکو سەرنووسەری گۆڤاری چیرۆک بوو، کە بڵاوکراوەیەکی کاریگەر بوو و گرنگیی بە کورتەچیرۆک دەدا. بورنێت هەستی بە بەهرەی سالنجەر کردووە و هانی داوە کە بنووسێت. لە پاش ماوەیەک، کە سالنجەر نەک تەنیا چیرۆکەکانی لە گۆڤاری چیرۆک بڵاو دەکرانەوە، بەڵکو لە بڵاوکراوەی تری وەک کۆڵییەرس و ساتردەی ئیڤنینگ پۆستیش بڵاو دەکرانەوە.\nدووەم جەنگی جیهانی هات و سالنجەر خرایە ناو سەربازەکانەوە؛ لە ساڵی ١٩٤٢ بۆ ١٩٤٤ خزمەتی کردووە، لەدوای ماوەی خزمەتکردنەوە لە فەڕەنسا نیشتەجێ بووە. لە ماوەی داگیرکارییەکەی نۆرمادی بەشێک بووە لە چالاکییەکان لە جەنگی بولگە. لەو ماوەیەدا، هەرچۆنێک بێت سالنجەر بەردەوام بووە لە نووسین، ئامادەکاریی چەند چاپتەری ڕۆمانێکی نوێی کردووە، کە کارەکتەری سەرەکی کوڕێکی گەنجی ناڕازی بووە بەناوی هۆڵدن کاڵفیڵد.\nسالنجەر بەبێ هەندێک بارودۆخی دەروونی، جەنگی بەجێ نەهێشت، کاتێک جەنگ کۆتایی هات لە نەخۆشخانە خەوێندرا بە هۆی پەرێشانیی دەروونییەوە. وردەکاری سەبارەت بە مانەوەی لە نەخۆشخانە بە نادیاری ماوەتەوە، بەڵام ڕوونە کە لەو ماەیەدا خانمێکی ئەڵمانی و ڕەنگە نازییەکی فەڕمییش بووبێت بە ناوی سیلڤیا ناسی و هاوسەرگیرییان کرد، بەڵام پێکەوەبوونیان ماوەیەکی کورتی خایاند، کە هەشت مانگ بوو. بۆ جاری دووەم لە ساڵی ١٩٥٥دا هاوسەرگیریی لەگەڵ کلێر دوگلاس کچی ڕەخنەسازی هونەریی بەڕیتانی ڕۆبێرت دوگلاس کرد.ماوەیەکی زۆر پێکەوە بوون و دوو منداڵیان هەبوو بە ناوەکانی مارگرێت و ماتیۆ.\nسالنجەر دوای ژیانیکی تەنیاییانە و دوورکەوتنەوەی لە چاپ و بڵاوکردنەوەی بەرهەمەکانیبە هۆکاری ڕقلێبوونەوەی لە سیستمی کارکردنی چاپخانەکان، لە بەرواری ٢٧\_١\_٢٠١٠، لە ویلایەتی کۆرنیش لە ئەمەریکا، کۆچی دوایی کرد.


Home›هەواڵ›ڕۆژهەڵاتی ناوەڕاست›فرە بازنەیی لە هەڵبژاردنەكانی عێراق زیان بە كورد دەگەیەنێت\nلەگەڵ ئەوەی لە ئێستادا هێز و لایەنەسیاسییەكان لە هەرێمی كوردستان و عێراق هەوڵەكانیان چڕكردوەتەوە بۆ یەكلاكردنەوەی شێوازی بەڕێوەچوونی هەڵبژاردنە پێشوەختەكەی عێراق، هەر لایەنە و هەوڵدەدات لە بەرژەوەندی خۆی كۆتایی بەو بابەتە بهێنێت، بەڵام لایەنە كوردستانییەكان لەسەر ئەوە كۆكن كە عێراق یەك بازنەی هەڵبژاردنی هەبێت و فرەبازنەیی زیان بە دەنگەكانی كورد دەگەیەنێت بەتایبەت لە ناوچە جێناكۆكەكان.\nبە گوێرەی بەدواداچوونەكانی SNN لە ئێستادا هێز و لایەنە سیاسییەكانی عێراق گفتوگۆ لەبارەی سێ بژاردە دەكەن بۆ چۆنیەتی بەڕێوەچوونی هەڵبژاردنی پێشوەختە كە بژاردەكانیش بریتین لە یەكەم: هەر پارێزگایەك یەك بازنە بێت، دووەم هەر قەزایەك یەك بازنە بێت، سێیەم: هەر كورسییەكی پەرلەمان بازنەیەك بێت، واتە هەر 100 هەزار دانیشتووان و كورسییەكیان بۆ تەرخان بكرێت.\nهەر بە گوێرەی بەدواداچوونەكان لایەنە شیعەكان دابەشبوون بەسەر دوو بەرەدا، فراكسیۆنی سائیرون لەگەڵ فرە بازنەیدا و فراكسیۆنی دەوڵەتی قانون لەگەڵ ئەوەدایە عێراق یەك بازنەی هەڵبژاردن بێت، بەڵام ئەوەی پەیوەندی بە كوردەوە هەیە، ئەوە یەكلابووەتەوە كە هەموو لایەنە سیاسییەكانی كورد لەسەر ئەوە كۆكن كە دژی فرە بازنەین و دەیانەویت عێراق یەك بازنەی هەڵبژاردن بێت یاخود بەلایەنی كەمەوە هەر پارێزگایەك بە بازنەیەكی هەڵبژاردن دیاری بكرێت.\nخەسرەو گۆران، بەرپرسی دەزگای هەڵبژاردنی پارتی بە SNNی راگەیاند: لە كۆبوونەوەماندا لەگەڵ هەریەكە لە یەكێتیی نیشتمانیی كوردستان و بزوتنەوەی گۆڕان لەبارەی شێوازی بەڕێوەچوونی هەڵبژاردن لە عێراق هاوڕابووین كە هەڵبژاردنی عێراق یەك بازنە بێت، یاخود هەر پارێزگایەك بازنەیەكی هەڵبژاردن بێت، چونكە فرە بازنەیی لەبەرژەوەندی گەلی كورد نییە بە تایبەت لە ناوچە جێناكۆكەكان، هاوكات هێشتا لایەنە شیعەكانیش خۆیان یەكلا نەكردوەتەوە لەسەر یەك شێوازی هەڵبژاردن ناكۆكیان لەنێواندا هەیە.\nئەڵماس فازڵ، پەرلەمانتاری یەكێتیی نیشتمانیی كوردستان و ئەندامی لیژنەی یاسایی لە ئەنجومەنی نوێنەرانی عێراق، بە SNNی ڕاگەیاند: یەكێتی و زۆرینەی كورد لە بەغدا تێبینییان لەسەر دەقی یاسای هەڵبژاردنی پەرلەمان هەیە لەبارەی بابەتی بازنەكانی هەڵبژاردنەوە، چونكە ئەو یاسایەی ئێستای هەڵبژاردن بە دەنگی زۆرینە پەسەندكراوە و كۆدەنگی لەسەر نەبووە، لەگەڵ ئەوەشدا یاسای ئێستای هەڵبژاردنی پەرلەمان دەنگی كۆتای ئافرەتان و دەنگی كورد بەتایبەت لە ناوچە جێناكۆكەكان پەرتەوازە دەكات و تەنیا خزمەتی ئەو لایەنانە دەكات كە گوشار دەكەن بۆ ئەوەی هەر پارێزگایەك دابەش بكرێتە سەر بازنەیەكی بچووكی هەڵبژاردن، پێویستە هەموو كورد یەكهەڵوێست بێت و شاندی كورد كە دەچێتە بەغدا دانوستاندن و گوشار بكات بۆ هەمواركردنی یاسای هەڵبژاردن چونكە زۆرینەی كورد لەگەڵ ئەوەدایە هەموو عێراق یەك بازنەی هەڵبژاردن بێت.\nبە گوێرەی زانیارییەكانی SNN ئەوەی پەیوەندی بە بزوتنەوەی گۆڕانەوە هەیە بۆچوونی ئەوان لەسەر شێوازی هەڵبژاردن لەعێراق ئەوەیە كە لەگەڵ فرە بازنەیدا نین چونكە گۆڕان پێی وایە ئەو ناوچانەی كە لەژێر دەسەڵاتی خۆیدان هیچ كێشەیەكیان بۆ دروست نابێت و هەر كاندیدە كوردەكان لە هێز و لایەنە سیاسیەكان دەردەچن، بەڵام لە ناوچە جێناكۆكەكان گرفت بۆ كاندیدە كوردەكان دروست دەبێت و ئەو دەنگانەی پێشتر هێناویانە ناتوانن بیهێننەوە بەوهۆیەشەوە كورسییەكانی كورد كەمدەكات.\nناكۆكی هێز و لایەنە سیاسییەكان لەسەر شێوازی بەڕێوەچوونی هەڵبژاردنەكان لە كاتێكدایە كە مستەفا كازمی، سەرۆكوەزیرانی عێراق مانگی رابردوو بڕیاریدا هەڵبژاردنی پێشوەختەی پەرلەمانی عێراق لە رۆژی شەشی حوزەیرانی ساڵی داهاتوو بەڕێوەبچێت.


١٠ ڕێگا بۆ پەیداکردنی پارە لەڕێگەی یوتیوبەوە\n4272 جار خوێندراوەتەوە\nلەگەڵ گەشەسەندنی ڕۆشنبیریی دروستکردن و دەستکاریکردنی ڤیدیۆدا، دروستکردنی کەناڵێکی یوتیوب بیرۆکەیەکە کە بە مێشکی زۆربەی گەنجاندا دێت، ئەگەر تۆش یەکێکیت لەو کەسانە، ئەوا ئەم خاڵانە یارمەتییەکی گەورەت دەدەن بۆ دەستپێکردن.\nدانانی کەناڵێک و پەیداکردنی پارەیەکی کەم لەڕێگەی تۆڕە کۆمەڵایەتیەکانەوە کارێکی ئاسانە و بە زۆرینەی خەڵکی دەکرێت، بەڵام سەرکەوتن لەم کارەدا و پەیداکردنی داهاتێکی باش کەمێک قورسترە و هەوڵ و ماندووبوونێکی زیاتری دەوێت.\nبۆ ئەوەی لە ڕێگاکەدا ون نەبیت و کەناڵێکی سەرکەوتووت هەبێت بە بینەرێکی زۆرەوە، ئەوا گرنگی بەم خاڵانە بدە:\n١. پلان بۆ ناوەڕۆکی بابەتەکانت دابنێ، واتا پێش دەستپێکردن با لات ڕوون بێت کەی و چی بڵاودەکەیتەوە.\n٢. کەرەستەکانی وێنەگرتن و ڤیدیۆ پەیدا بکە، چونکە بە تەنیا مۆبایلێکەوە کارەکەت کەمێک ئەستەم دەبێت.\n٣. لە هەموو شوێن و جێگە و ڕووداوێکەوە ئیلهام و بیرۆکە وەربگرە و با بەردەوام دەفتەرێکی تێبینیت پێبێت بۆ نووسینەوەی بیرۆکەی ڤیدیۆکان.\n٤. با چرکە بە چرکەی ڤیدیۆکەت بەهای هەبێت، بەم شێوەیە کورت و پوخت دەبێت و کاتی بینەرەکانت بەفیڕۆ نادەیت و دواتر دەگەڕێنەوە بۆ لات.\n٥. بەرنامەیەکی مۆنتاج فێرببە، پێویست ناکات بۆ هەموو ڤیدیۆیەک پەنا ببەیتە بەر بەرنامەی پێشکەوتووی وەک (Final Cut Pro)، دەتوانیت بە بەرنامەی سادەتری وەک (Windows Movie Maker) و (Apple iMovie) کارە ئاسانەکانت ڕاپەڕێنیت و کاتێکی کەمتریش بەخەرج بدەیت.\n٦. هەر ڤیدیۆیەک دادەنێیت با ڕوونکردنەوەیەکی باش و کلیکەوشەیان لەگەڵدا بێت، تاکو بینەرەکانت ئاسان بیدۆزنەوە.\n٧. لە دەرەوەی یوتیوب کارەکەت گەورە بکە و لای هاوڕێ و دۆستانت باسی بکە، ڤیدیۆکانت لە تۆڕەکانی دیکەش بڵاوبکەرەوە، جگە لەمە، لەگەڵ بەکارهێنەرانی دیکەدا هاوڕێیەتی دروستبکە تاکو بتوانیت سوود لە ئەزموونی چەندین کەس وەربگریت.\n٨. بەردەوام پەیوەندیت لەگەڵ بینەرەکانتدا هەبێت و باش بیانناسە، بزانە چیان دەوێت.\n٩. تەواوی کۆمێنت و ڕەخنە ڕووخێنەرەکان وەلانێ و بیریان لێمەکەرەوە، ئەم جۆرە گوفتارە نەرێنییانە لەڕێی هەموو بەناوبانگبوونێکدا هەن.\n١٠. بە شێوەیەکی ڕێکوپێک ڤیدیۆ لە یوتیوب بڵاوبکەرەوە، واتا با کاتێکی دیاریکراوت هەبێت، ڕۆژانە بێت یاخود هەفتانە گرنگ نییە، گرنگ ئەوەیە بینەرەکانت ڕابێن لەگەڵی، لە کۆتایی هەموو ڤیدیۆیەکیشدا ئاماژە بە خشتەی دانانی ڤیدیۆکانت بدە.\nچی ڕوودەدات ئەگەر یەک مانگ لە ماڵەوە بـمێنیتەوە؟


سه‌رپه‌رشتیاری ئیداره‌ی گه‌رمیان مه‌رزی په‌روێزخانی به‌سه‌ركردنه‌وه \nئەمڕۆ (١٦ی حوزەیران) سەرپەرشتیاری ئیدارەی گەرمیان بە یاوەری بەڕێوەبەری ھاتوچۆی گەرمیان مەرزی نێودەوڵەتی پەروێزخانی بەسەرکردەوەو لەگەڵ بەڕێوەبەری مەرزەکە و بەڕێوەبەری گومرک و بەرپرسی فەرمانگەکانی ناو مەرزەکە و نوێنەری بارھەڵگرەکان کۆبووەوە.\nلە کۆبونەوەکەدا، سەڵاح کوێخا سەرپەرشتیاری ئیدارەی گەرمیان باسی لە رۆڵی گرنگی مەرزی پەروێزخان کرد لە رووی دابینکردنی داھات و جموجوڵی بازرگانی و گەشەپێدانی ناوچەکە و دابینکردنی ھەلی کار بۆ ھاوڵاتیانی گەرمیان، ووتیشی، پێویستە ھەموو فەرمانگەکان لە ئاست گەورەیی مەرزەکە ببن و ھەموو ھەوڵێک بەگەڕبخەن بۆ ئەوەی بە باشترین شێوە خزمەت بکەن و دەستپێشخەربن بۆ گەشەپێدانی زیاتری مەرزی پەروێزخان ئەوەش بە لێکگەیشتن و پتەوکردنی پەیوەندی نێوان فەرمانگەکان.\nسەرپەرشتیاری ئیدارەی گەرمیان ئەوەشی خستەڕوو، لەماوەی چەند رۆژی رابردوو شۆفێری بارھەڵگرەکانی پەروێزخان مانیان لە کارکردن گرت و یاداشتێکی داواکارییان ئاراستەی ئیدارەی گەرمیان کرد، ئیدارەش پشتیوانی داواکارییەکانیان کرد و خۆشبەختانە داواکارییەکانیان لە چوارچێوەی یاسا و رێنماییەکان جێبەجێکراوە.\nھەر لە کۆبونەوەکەدا، سەڵاح کوێخا، جەختی کردەوە لە جێبەجێکردنی یاسا و رێنماییەکان بۆ کاری بازرگانی بەگشتی و رێگریکردن لە ھاوردەکردنی خۆراک و کاڵای خراپ و ماوەبەسەرچوو، لەگەڵ ووردبونەوە لە فەحسکردنی خواردەمەنی و ھەر کاڵایەک ھاوردە بکرێت بۆ ئەو مەبەستەش پشتیوانی تەواوی ئیدارەی گەرمیانی دوپاتکردەوە.\nدواتر عەلی تۆفیق بەرێوەبەری مەرزی نێودەوڵتی پەروێزخان، سوپاسی سەڵاح کوێخا سەرپەرشتیاری ئیدارەی گەرمیانی کرد بۆ ھاوکاری و پشتیوانی و ھەوڵدانی بەردەوامی لە چارەسەرکردنی ھەر کێشە و گرفتێک ھاتبێتە پێش. پاشان کێشەو گرفتەکانی مەرزەکەی خستەڕوو.\nدوابەدوای ئەوەش، بەرپرسی فەرمانگەکانی مەرزەکە، داواکاری و کێشە و گرفتەکانیان خستەڕوو، لای خۆیەوە سەرپەرشتیاری ئیدارەی گەرمیان دڵنیایی پێدان کار لە سەر جێبەجێکردنیان دەکات.\n 338 جار خوێندراوه‌ته‌وه


وتەبێژی هێزەکانی “بەرەی بەرگری”ی ئەحمەد مەسعود کوژرا\nفەهیم و دەشتی و ئەحمەد مەسعود\nدوای نزیکەی چوار ڕۆژ لە پێکدادانی سەخت لە نێوان “بەرەی بەرگری” بە سەرۆکایەتی ئەحمەد مەسعود لە ویلایەتی “پینجشیر” لەگەڵ چەکدارانی تاڵیبان، ئێوارەی ئەمڕۆ وتەبێژی ئەو هێزە کوژرا.\nفەهیم دەشتی، کە تا چەند کاتژمێرێک پێش ئێستاش لەبارەی بەرگریکردنی هێزەکەی ئەحمەد مەسعودەوە لێدوانی دەدا، لەشەڕی دژ بە چەکدارانی تاڵیباندا کوژرا.\nفەهیم دەشتی یەکێک بووە لە نزیکەکانی ئەحمەد مەسعودی کوڕی ئەحمەد شامەسعود، ئەو لە تەمەنێکی کەمدا لەکاتی تیرۆرکردنی ئەحمەد شامەسعودا بریندار ببوو.\nئەمڕۆ ئەحمەد مەسعود، سەرۆکی بەرەی بەرگری ئەفغانستان، ڕایگەیاند، ئەگەر چەکدارانی تاڵیبان بکشێنە دواوە، ئەوا ئامادەن گفتوگۆ و دانوستان بکەن، بەبێ هەڵبژاردنی ئەو ئەگەرە ئەوان بەرگری لە “پینجشێر” دەکەن.\nدوای کشانەوەی هێزەکانی ئەمریکا و هاوپەیمانانی لە ئەفغانستان و گەڕانەوەی تاڵیبان، ئەحمەد مەسعود، وەک درێژەپێدەری ڕێگاکەی باوکی بڕیاری بەرگریدا دژی تاڵیبان و هێزێکی زۆری کۆکردەوە، ماوەی چوار ڕۆژیشە شەڕ لەنێوان چەکدارانی تاڵیبان و هێزەکەی ئەحمەد مەسعودا بەردەوامە.


زمان - ویکیپیدیا، ئینسایکڵۆپیدیای ئازاد\nئەم وتارە سەبارەت بە زمان بە واتای سیستەمی پێوەندیگرتنی مرۆڤ نووسراوە. بۆ زمان بە واتای ئەندامی لەشی بڕبڕەداران، زمان (ئەندام) ببینە.\nخه‌تی مێخی، یه‌کێک له شێوه سه‌ره‌تاییه‌کانی زمانی نووسین\nزمان کۆمەڵێک نیشانەی بڕیاردراوی ڕێسامەندە لە دەنگەکان یا نیشانەکانی گوتن و نووسین، کە لە لایەن کۆمەڵێک مرۆڤی سەر بە تاقمێکی کۆمەڵایەتی یا فەرھەنگییەوە بە مەبەستی دامەزراندنی پێوەندی (تێگەیاندن و تێگەیشتن) بەکار دێت. ئەرکی زمان پەیوەندیگرتنە و دەربڕینی ڕا و ھەستی دەروون.  ئەکرێ بڵێین زمان سیستەمێکی ئاڵۆزە کە مرۆڤ بۆ ڕاگەیێنی بەکاری ئەبا. \nبەو زمانەی کە مرۆڤ پێ قسە ئەکا ئەوترێ زمانی سروشتی. ئەمڕۆکە نزیکەی سێ تا شەش ھەزار زمانی سروشتی بوونی ھەیە، بەڵام نیوەیان مەترسیی لەناوچوونیان لەسەرە . ھەروەھا، کۆدەکان و جۆرەکانی تری زمانگەلی دەستکار، وەکوو ئەوانەی وا بۆ بەرنامەسازیی کۆمپیوتەر بەکار دێن ژی، پیان ئەوترێ زمان. زمان لەم ڕاستێنەیەدا، سیستەمێکە پێکھاتوو لە نیشانەکان بۆ بەکۆدکردن و لەکۆددەرھێنانی زانیارییەکان.\nلە کوردیدا، وشەی "زمان" بۆ ئاماژە بەو ئەندامە گۆشتییە بزۆزەی ناو دەمیش بەکار دەبردرێ کە لە زۆربەی بڕبڕەداراندا ئەرکی ناسینەوەی تامگەلی جۆراوجۆری لە ئەستۆیە و دەوری سەرەکیی ھەیە لە قسەکردندا (زمان (ئەندام) ببینە). ئەم پێوەندییە خوازەیییە لە زۆربەی زمانەکاندا ھەیە (بۆ نموونە، وشەی languageی زمانی ئینگلیزی لە وشەی linguaی لاتینەوە گیراوە کە بە مانای زمانی ناو دەمە)  و، بەڵگەی گرنگایەتیی مێژوییی زمانی زارەکییە.\n١ واتای وردتر\n٢ زمانی مرۆڤ\n٣ لێکۆڵینەوەی زمان و زمانناسی\n٤ زمانی لەش\n٥ زامنی مردوو- زمانی دوابڕاو\n٦ زمانی داھێنراو(دەسکرد)\n٧ وتارە پێوەندیدارەکان\nزمان کۆمەڵێک نیشانەی بڕیاردراوە، کە لە ئاراستەی کاتدا بۆ گواستنەوەی پەیام بە کار دێت. مەبەست لە ئاراستەی کات، بە شوێن یەکدا ھاتنی نیشانەکانە. ئەم کۆمەڵە نیشانە لە دررێژای کاتدا دەتوانن چەمکێک لە مێشکی مرۆڤدا بخوڵقێنن.\nیەکێک لە گرنگترین تایبەتمەندییەکانی زمانی مرۆڤ ئەوەیە کە وتەیێک دەکرێ دوو جار شی بێتەوە. لە شیکاری یەکەمدا ، وتەکە بۆ بچووکترین پاژی واتادار دابەش دەبێ، بەم یەکە بچووکە واتادارانە دەڵێن مۆرفیم\nلە دووھەم شیکاریدا ھەر مۆرفیمێک بۆ چەندین پاژی بچووکی دەنگی بێواتا دابەش دەبێ کە پێی دەڵێن فۆنیم\nبۆ وێنە ڕستەی «گەڵا سەوزە» لە جاری یەکەمدا بۆ سێ مۆرفیم دابەش دەبێ: «گەڵا»، «سەوز»، «ە»\nلە دووھەم شیکاریدا بۆ وێنە «گەڵا» بۆ چوار فۆنیم دابەش دەبێ: «گ»، «ە»، «ڵ»، «ا»\nگرنگترین جیاوازی زمانی مرۆڤ لە سیستەمە پەیوەندیەکانی دیکە، تایبەتمەندی دووجار شێ بوونەوەیە.\nئه‌و به‌شانه له مێشک که له دامه‌زرانی زماندا ده‌وریان هه‌یه\nمرۆڤ گیاندارێکی کۆمەڵژییە و زمان وەک پێداویستییەکی گرنگ بۆ پێوەندی گرتنی دەوری ھەیە. زمان لە کۆمەڵێک نیشانە پێکھاتووە کە بە ھۆیانەوە مرۆڤ دەتوانێ مەبەستی خۆی دەرببڕێت.\nلە زمانناسیدا بە وشەکان ، نیشانە دەڵێن؛ ئەم نیشانانە بە شێوەی دەنگ، نووسین یا ئاماژەن، کەوابوو زمانی مرۆڤ بۆ سێ جۆر دابەش دەبێت:\nزمانی گوتن: نیشانەکانی ئەم زمانە دەنگن ، مرۆڤ لە سەرەتای ژیانەوە پێی ئاشنایە و پێش قوتابخانە بە باشی قسەی پێ دەکا.\nزمانی نووسین: نیشانەکانی ئەم زمانە خەتییە، فێرخواز پێویستە لە قوتابخانە فێری ببێ.\nزمانی ئاماژە: نیسانەکانی ئەم زمانە ئاماژەیە و زۆرتر لە کەسانی نابینا و نابیسادا بە کاردێت.\nلێکۆڵینەوەی زمان و زمانناسی[دەستکاری]\nزمان ناسی بەم واتا تازەوە، زانستێکی نوێیە، بەڵام وەک لێکۆڵینەوە لە سەر زمان بۆ چەند سەدە پێش لە زایین دەگەڕێتەوە، یانی ئەو سەردەمەی پانینی ڕێزمانی بۆ زمانی سانسکریت دانا.\nلە زمانناسیدا، لە چەند ڕوانگەوە سەیری زمان دەکەن: دەنگناسی ، شێوەناسی ، واتاناسی ، ڕستەناسی ، وشەناسی و ھەروەھا بوارەکانی کۆمەڵناسی زمان ، دەروون ناسی زمان ، دەمار ناسی زمان ، زمانناسی داد ، زمان و ژیری و ...\nلە بەر ئەوەی زمان دیاردەیەکی گران و ئاستەمی مرۆڤی و کۆمەلایەتیە، لێکۆڵینەوەی ورد و ھەمەلایەنەی زمان، بە بێ کەڵک وەرگرتن لە زانستەکانی تر سەرناگرێ. کەوابوو زمانناسی بێجگە لە باری ناساندن ( تەوسیفی) و بیرۆکەیی زمان، تیشک دەخاتە سەر باری کەڵک ناسی، دەروونناسی، خەڵکناسی، کۆمەڵایەتی، ھونەری، وێژەیی، فەلسەفی و نیشانەناسی زمان. کەوابوو زمانناسی ئەمڕۆ زۆر گۆڕەپانی زانستی دەگرێتە خۆی.\nزمانەوان یان زمانناس بەو کەسە دەبێژن کە دەپەرژێتە سەر لێکۆڵینەوەی زانستی زمان، پێچەوانەی بیری باوی کۆمەڵگا، زمانەوان پێویست نیە بە سەر چەن زماندا زاڵ بێ، گرنگ ئەوەیە بتوانێ دیاردەکانی زمانناسی وەک وشە ، بڕگە ، ڕستەناسی و واتا بناسێ و بە جوانی لێکی بداتەوە.لە بیرمان بێ کە کاری زمانەوان ناساندنە ، نەوەک دانان .\nپانینی لە سەدەی پێنجەمی پێش زایین، ڕێزمانێکی چڕوپڕی بۆ زمانی سانسکریت نووسی، بەڵام زمانناسی لە واتای ئەمڕۆدا، لە گەڵ نووسینی کتێبی خولی زمانی گشتی بەرھەمی فردینان دێسوسور دەستی پێکرد. لە دەکانی ١٩٥٠، بیرۆکەکانی نوام چامسکی شۆڕشێکی لەئ بوارەدا بەرپاکرد و بووە ھۆی سەرھەڵدانی ڕێزمانی زایەنی یان ( Generative grammar). چامسکی لە سەر ئەو باوڕەبوو کە بنەما و دانستەکانی زمان لە مرۆڤدا سروشتی و زاتییە، واتە کە فێر بوونی زمان بە شێوەی جێنێتیکی و بۆماوەیی لە مێشکدا داڕێژراوە و ژینگەی منداڵ تەنیا وەک ھاندەرێک لە فێر بوونی زمانی دایکیدا دەوری ھەیە. منداڵ کۆمەڵێک زانیاری لە ژینگەی زمانی خۆی وەردەگرێ و بۆ خۆی دەتوانێ کۆمەڵێک پێکھاتەی تازەی لێ دروست بکات.\nبە گواستنەوەی پەیامەکان لە ڕێگای جووڵەی ئەندامەکانی لەش دەڵێن.\nزامنی مردوو- زمانی دوابڕاو[دەستکاری]\nزمانی دوابڕاو بەو زمانە دەبێژن کە ھیچ ئاخێوەرێکی نییە، بەڵام زمانی مردوو بەو زمانە دەڵێن کە ھیچکەس وەک زمانی سەرەکی خۆی قسەی پێ ناکا.\nبڕێ کەس یا کەسان بە مەبەستی تاکەکەسی یا بۆ تاقی کردنەوە زمانێک دروست دەکەن، بەم زمانانە زمانی داھێنراو یا دەسکرد دەڵێن، زۆربەی زمانە دەسکردەکان ھەوڵیان داوە ئاسانتر و ڕێسامەندتر لە زمانە سرووشتییەکان بن، وەک زمانی لۆژبەن(Lojban)\nزمانی ئێسپێرانتۆ جۆرێک زمانی دەسکردە کە لە لایەن لودڤیگ زامێنھۆف داھێنرا،\n^ وێبگەی زانستگەی میشیگان، وتارێک لە نیک سی ئێلیس\n^ وشەڕەتی language لە en.wiktionary.org -دا\nکۆمنزی ویکیمیدیا، میدیای پەیوەندیدار بە Language تێدایە.\nوەرگیراو لە «https://ckb.wikipedia.org/w/index.php?title=زمان&oldid=813546»\nئەم پەڕەیە دواجار لە ٢٢:٣٤ی ٢٢ی تەممووزی ٢٠٢١ نوێ کراوەتەوە.


کوردیپێدیا - لەسێ ساڵدا نزیکەی 5 هەزار پزیشک و کارمەند لەکاردابڕاون\n📊 لەسێ ساڵدا نزیکەی 5 هەزار پزیشک و کارمەند لەکاردابڕاون | پۆل: ئامار و راپرسی | زمانی بابەت: 🏳 کوردیی ناوەڕاست\nلەسێ ساڵدا نزیکەی 5 هەزار پزیشک و کارمەند لەکاردابڕاون\nوتەبێژی وەزارەتی تەندروستی هۆشداری دەدات لە بارەی وازهێنان و وەرگرتنی مۆڵەتی بێ موچە لەلایەن پزیشک و کارمەندانی تەندروستی و ئاماژەبەوەدەکات، لەماوەی سێ ساڵی رابردودا نزیکەی 5 هەزار پزیشک و کارمەندی تەندروستی وازیان لە کارەکەیان هێناوە، یاخود مۆڵەتی بێ موچەیان وەرگرتووە.\nبەپێی ئامارەکانی وەزارەتی تەندروستی حکومەتی هەرێمی کوردستان، لە هەردوو ساڵی 2014 و 2015 زیاتر لە 2 هەزار 447 پزیشک و کارمەندی تەندروستی وازیان لە کارەکانیان هێناوە، یاخود مۆڵەتی بێ موچەیان وەرگرتووە. لە ماوەی 11 مانگی رابردووش زیاتر لە دوو هەزار و 500 پزیشک و کارمەند وازیان لە کارەکەیان هێناوە، یاخود مۆڵەتی بێ موچەیان وەرگرتووە، له و ژمارەیەش هەزار کەسیان پزیشک بوون هەزار 500 کەسەکەی تر کارمەندی تەندروستی کارگێری و هونەری بوون.\nد. خالس قادر، وتەبێژی وەزارەتی تەندروستی حکومەتی هەرێمی کوردستان بە دواڕۆژی راگەیاند "ژمارەی پزیشک و کارمەندانی دابڕاو لەکارەکانیان بەهۆی وازهێنان یاخود مۆڵەتی بێ موچە بە بەراورد بە دوو ساڵی رابردوو دوو هێندە بووە بەهۆکاری قەیرانی دارایی و پاشەکەوتی موچە و خوێندن".\nخالس قادر، هۆشداری دەدات و ئاماژەی بەوەکرد، ئەگەر دۆخەکە به و شَێوەیە بمێنێتەوە شوێنی زۆربەی ئه و کەسانە بە تایبەت پزیشکان بە چۆڵی دەمێنێتەوە و دواجار کێشەی میلاک لە وەزارەتی تەندروستی دروستدەبێت و دۆخی کەرتی تەندروستی بەره و خراپ بوون دەچێت.\nئەوەشی خستەڕوو، لەئێستادا پێدانی مۆڵەتیان بۆ پزیشک و کارمەندان سنووردار کردووە و داواشیان لە ئەنجومەنی وەزیران کردووە لە بڕی ئه و کەسانە پزیشک و کارمەندی تریان بۆ دابمەزرێنن.\nوتەبێژی وەزارەتی تەندروستی وتیشی "بەشێکی زۆری ئه و پزیشک و کارمەندانەی وازیانهێناوە روودەکەنە کەرتی تایبەت یاخود دەرەوەی وڵات".\n➕ ئەم بابەتە لەلایەن: (هاوڕێ باخەوان)ەوە لە: Dec 8 2016 8:08PM تۆمارکراوە\n✍ ئەم بابەتە بۆ دواجار لەلایەن: (هاوڕێ باخەوان)ەوە لە: Dec 8 2016 8:08PM باشترکراوە\n👁 ئەم بابەتە 4,820 جار بینراوە


کورد بۆ ڕێککەوتن لەگەڵ دیمەشق دەبێت لە ئەمریکا دوور بکەوێتەوە\n14:56 PM IRAQ\nبەشی جیهان- میشل جانسن بڕوای وایە ئەگەر کورد بەنیازە لەگەڵ حکوومەتی دیمەشق ڕێبکەوێت دەبێت لە ئەمریکا دوور بکەوێتەوە.\nکوردپرێس: دەوڵەتی سووریا زۆرینەی ناوچەکانی مەرکەزی و ڕۆژئاوای سووریای لە بندەست داعش و ئوپۆزسیۆن دەرهێناوە و ئێستاش بەرەو باکووری ڕۆژهەڵاتی ئەو وڵاتە پێشڕەوی دەکات ئەوەش بە مەبەستی کۆنتڕۆڵ کردنی ئەو ناوچانە.\nکورد لە ساڵی 2014وە لە شەڕی دژبە داعش هاوپەیمانی سووریایە. بەڵام واشەنتۆن هەرگیز هاوپەیمانێکی ستراتێژییانەی کوردی نەبووە لەبەر ئەوەی لە مەوزووعی داگیرکرانی عەفرین لەلایەن تورکیا و خواستی ئەمریکا بۆ کشانەوە لە سووریا پشتی لە کوردی کردووە. بۆیە کورد ناتوانێت لەپێناو ئامانجەکەی کە دامەزراندنی ناوچەی خۆبەڕێەبەرە پشت بە ئەمریکا ببەستێت.\nمیشل جانسن چاودێری سیاسیی کاروباری ڕۆژهەڵاتی ناڤین بڕوای وایە کورد بە پشتبەستن بە ئەمریکا ناتوانێت بگات بەو ئارمانجانەی پەیڕەویان دەکات. بۆیە ئەگەر دەیانەوێت لەگەڵ دیمەشق ڕێبکەون دەبێت سەرەتا لە ئەمریکا دوور بکەونەوە.\nناوبراو لە وتارێکی جۆردەن تایمزدا نووسیویەتی ئەگەر کورد لەگەڵ دیمەشق ڕێبکەوێت ئەوا ئەو دوو لایەنە بە هاوکاریی یەکتر دەتوانن هەڕەشەی تورکیا لە سەر ناوچە کوردنشینەکانی باکووری سووریا دوور بخەنەوە.\nمیشل جانسن دەشڵێت کورد پێویستی بە پاڵپشتیی دیمەشقە بۆ دوورخستنەوەی هەڕەشەی تورکیا کە کوردی سووریا بەشێک لە هێزەکانی پەکەکە دەزانێت.


كۆمه‌ڵه‌ی مافی مرۆڤی کوردستان » 2016 » ته‌مموز\nبەپێی ڕاپۆرتێک کە بە کۆمڵەی مافی مرۆڤی کوردستان گەیشتوە ، “سەی حەسەن عەلەوی نوێنەری دەسنیشانکراوی کۆماری ئیسلامی لە پەرلەمان بۆ پارێزگای سنە(کامیاران ،سنە، دیواندەرە) ڕۆژی ۷ی گەلاوێژ بە هەواڵنێرانی پارێزگای سنەی ڕاگەیاندوە کە پێوەری بێکاری لە پارێزگای سنەدا نزیک بە 13/6لە\nبەپێی هەواڵێک کە بە کۆمەڵەی مافی مرۆڤی کوردستان گەیشتوە ، مێر منداڵێک بە هۆی هەڵەێکی پزشکییەوە گیانی لەدەستداوە ڕۆژی ٨ی گەلاوێژی ۹٥ی هەتاوی مێرمنداڵێک بە ناوی پورسام عەزیزی، کە بە هۆی زک ئێشەیەکی ئاسایەوە ڕەوانەی خەستەخانەی بێعسەتی سنە دەکرێیت و چاودێرانی پزشکیش بێ ئەوەی جۆری نەخۆشییە\nبەپێی هەواڵی گەیشتوو بەکۆمەڵەی مافی مرۆڤی کوردستان بەرانبەربە کچانی پاسکێل سواری مەریوانی لەڕۆژهەڵاتی کوردستان لە کەمپەینی گشتگیری(ڕۆژێک بەبێ ترۆمبێل)بەربەست دانراو وپێشیان پێگیردرا. کچانی پاسکێل سوارڕۆژی سێ شەممۆ لەدەسپێشخەرییەکدا وەکوو ( سێ شەممۆی خاوێن)لەشاری مەریوان بەشدارییان کرد\nده‌ست به سه‌ركردنی ۹ هاوڵاتی له سه‌لاسی باوه‌جانی\nبەپێی ڕاپۆرتێک کە بە کۆمەڵەی مافی مرۆڤی کوردستان گەیشتوە، لەدوو ڕۆژی ڕابردوودا ڕێداری ئەمنیەتی ئێدارەی گشتی ئیتلاعاتی پارێزگای کرماشان ۹ کەس لە هاو وڵاتییانی سەلاسی باوەجانی دەستبەسەر دەکەن و هەناردەی زیندانی دیزڵ ئابادی کرماشانیان دەکەن. لە ڕاپۆرتەکەدا ناوی ئەم کەسانە هاتوە؛ ۱ ـ عەنا\nبەپێی هەواڵی گەیشتوو بەکۆمەڵەی مافی مرۆڤی کوردستان ڕووداوی ئاگرکەوتنەوەی پیترۆشیمی کرماشان لە ڕۆژهەڵاتی کوردستان بۆجارێکیتر هۆشداری وهەڕەشەیەکە لەهەمبەر گرنگی پاراستن وپرسگەلی ژینگە پارێزی بۆپارێزگای کرماشان. ئاگرکەوتنەوە وئەودوکەڵە چڕەی لێی بەرز دەبێتەوە، بەبێ سەرنج دان بەستانداردە ژ\nکۆمەڵکوژیی قامشلوو هێرشە لە دژی ئازادی و مرۆڤایەتی\nكۆمه‌ڵه‌ی مافی مرۆڤی كوردستان: دەوڵەتی ئیسلامی ئێراق و شام(داعش) لە هەنگاوێکی تری دژە مرۆڤیانە و تێرۆریستی دا، سەر لە بەیانی دوێنە لە شاری قامشلوو پایتەختی رۆژئاوایی کوردستان ،لە دژی خەڵکی سڤیل و دەسکەوتە دیموکراتیەکانی گەلی کوردستان، هێرشێکی خوێناوی و کۆمەڵکوژیەکی مەزنیان پێکهێنا. ل\nڕێچکەی شانۆی ئاگر کەوتنەوەکانی ڕۆژهەڵاتی کوردستان\nبەپێی ئەو هەواڵانەی کە بە کۆمەڵەی مافی مرۆڤی کوردستان گەیشتوون، سەرلە ئێوارەی ڕۆژی ۸ ی گەلاوێژی ساڵی ۹۵ ی هەتاوی دارستان و لەوەڕگاکانی داڵەهۆ لە ناوچەی تەنگە تاریک ئاگریان تێبەر بوە. لە هەواڵەکاندا هاتوە؛ بەهۆی پلە و ئەستەمی ڕێگە کە، هەروەها هەڵکردنی بای بە هێزەوە، کوژانەوەی ئاگرەكه\nبە پێی هەواڵی گەیشتوو بە کۆمەڵەی مافی مرۆڤی کوردستان هێزە ئەمنییەکانی کۆماری ئیسلامی ئێران لە مەهاباد، ڕۆژی دوشەممۆ ٤ی گەلاوێژ «سیامەک دێبوکری» هاوڵاتی مەهابادی پاش لێدان وسوکایەتی پێکردنێکی زۆر دەسبەسەرکرد و بۆشوێنێکی نادیار گواسترایەوە. بەگوێرەی هه‌واڵەکە ناوبراو لەدایک بووی ساڵێ ۱۳\nنادیار بوونی چارەنووسی سەحەر فەیزی\nبەپێی ئەو هەواڵەی بە کۆمەڵەی مرۆڤی کوردستان گەیشتووە ڕێکەوتی ۲۳ی پووشپەڕ لەشاری سەقزی ڕۆژهەڵاتی کوردستان «سەحەر فەیزی» لەلایەن هێزە ئەمنییەکانی کۆماری ئیسلامی ئێرانەوە دەسبەسەر کراوو تابە ئێستە چارەنووس وشوێنی ڕاگرتنی زانیارییەک لەبەردەستا نییە. سەحەر فەیزی ۲٤ساڵ تەمەن خەڵکی شاری سەقز\nبەپێی هەواڵێک کە بە کۆمەڵە مافی مرۆڤی کوردستان گەیشتوە، شەش کەس لەزیندانیانی تۆمەتبار بە مادە هۆشبەرەکان ڕۆژی پێشوو هەناردەی ژوری تاکە کەسی کراون و سەرلەبەیانی ڕۆژی چوار شەمە لە سێدارە دراون .لە هەواڵەکەدا هاتوە، ڕۆژی سێ شەمە ٥ی گەلاوێژ ، شەش زیندانی سزادراو بە ئێعدام تۆمەتبار بە بازە


قه‌ره‌ته‌په: جووڵه‌ی هێزه تیرۆریستییه‌كانی داعش زیادبووە\nFRI, 24 MAY 2019 14:41 Erbil, GMT +3\nWED, 13 JUN 2018 17:02 | KDP.info\nقەرەتەپە-KDP.info- دوای ڕووداوه‌كانی 16ی ئۆكتۆبه‌ر ئیدی ئاسایش له سنووری ناوچه دابڕاوه‌كانی ده‌ره‌وه‌ی ئیداره‌ی هه‌رێمی كوردستان نه‌ماوه، هێزه‌كانی داعشی تیرۆریست، جووڵه‌یان فراوان كردووه و له زنجیرەچیاکانی حەمرین و گونده‌كانی ئه‌و ناوچه‌یه خۆیان ڕێك خستووه‌ته‌وه و شه‌وانه كاری تیرۆریستی ئه‌نجام ده‌ده‌ن، هێزه‌كانی عێراقیش ده‌سته‌وه‌ستان به‌رامبه‌ریان ڕاوه‌ستاون و هیچیان پێ ناكرێت.\nكه‌مال ئیبراهیم، به‌رپرسی ناوچه‌ی برایه‌تیی پارتی له قه‌ره‌ته‌په، به ماڵپه‌ڕی فه‌رمیی پارتی دیموكراتی كوردستانی ڕاگه‌یاند: "داعش له سنووری چیاكانی حه‌مرین و گونده‌كانی ده‌وروبه‌ری زۆر زیاد بوون، شه‌وانه هێرش ده‌كه‌نه سه‌ر هێزه عێراقییه‌كان و گونده كورده‌كانی ناوچه‌كه".\nشه‌وی ڕابردوو هێزه‌كانی تیرۆریستانی داعش هێرشیان كرده سه‌ر هێزه عێراقییه‌كان له گوندێكی سه‌ر به شاره‌دێی قه‌ره‌ته‌په و باره‌گای هێزه عێراقییه‌كه‌یان گرت، كه‌مال یوسف ئاماژه‌ی به‌وه دا: "شه‌وی ڕابردوو هێزه‌كانی داعش به دوو سه‌یاره‌ی ده‌بڵ نیسان و شه‌ش ماتۆڕسكیل به چه‌كی قورس و سووك هێرشه‌كه‌یان بۆ سه‌ر سریه‌ی فه‌وجی 3ی فرقه‌ی 5 له گوندی عه‌وامر ئه‌نجام دا و دوای شه‌ڕێكی دژوار هێزه‌كانی عێراق پاشه‌كشێیان كرد و داعش شوێنه‌كه‌یانی گرت، له‌سه‌ر ڕێگه‌ی پاشه‌كشێی هێزه عێراقییه‌كان داعش 6 بۆمبی ته‌قینه‌وه‌ی دانابووه‌وه کە به هێزه عێراقییه‌كاندا ته‌قینه‌وه. له‌و هێرشه‌دا چه‌ندین سه‌ربازی عێراقی بریندار بوون، پاش یه‌ك كاتژمێر داگیركردنی گونده‌كه تیرۆریستانی داعش پاشه‌كشێیان كرده‌وه بۆ ئه‌و شوێنه‌ی لێیه‌وه هاتبوون".\nهێزه‌كانی داعش پاش پاشه‌كشێی پێشمه‌رگه له سنووری كه‌ركووك و خانه‌قین به هۆی كاره‌ساتی 16ی ئۆكتۆبه‌ری ساڵی ڕابردووەوە جموجووڵی سه‌ربازییان فراوان كردووه و خۆیان ڕێك خستووه‌ته‌وه. پێشتر پێشمه‌رگه‌ی كوردستان له‌و ناوچانه زه‌ربه‌ی كوشنده‌ی سه‌ربازی له داعش دابوو، كه‌چی ئێستا ئاماره ناڕه‌سمییه‌كان باس له هه‌زاران چه‌كداری داعش له سنووره‌كەدا ده‌كه‌ن.\nئه‌و به‌رپرسه‌ی ناوچه‌ی پارتی له قه‌ره‌ته‌په هێما بۆ ئه‌وه ده‌كات: "داعش له گونده‌كانی ده‌وروبه‌ری قه‌ره‌ته‌په و زنجیرەچیاکانی حه‌مرین خۆیان ڕێك خستووه‌ته‌وه. زانیاریمان پێ گەیشتووه کە له سنووره‌كه‌ی ئێمه زیاتر له 1500 چه‌كداری داعش به چه‌كی سووك و قورس خۆیان ڕێك خستووه‌ته‌وه و ته‌واوی پێداویستییه‌كانیان بۆ هێرش و په‌لاماری تیرۆریستی هه‌یه و به‌سه‌ر 6 گرووپدا دابه‌ش بوون".\nزۆرێك له گونده كورده‌كانی ناوچه‌ی قه‌ره‌ته‌په و جه‌باره و ده‌وروبه‌ری خانه‌قین به هۆی مه‌ترسی له‌سه‌ر ژیانیان لە لایەن هێزه دڕندەکانی داعشەوە گونده‌كانیان چۆڵ ده‌كه‌ن.\nكه‌مال ئیبراهیم ده‌ڵێ: "داعش ڕۆژانه په‌لاماری گونده‌كانی كورد ده‌دات و هاووڵاتیان ده‌ستگیر ده‌كات و ده‌یانڕفێنێت، هه‌ر گوندنشینێكیش ڕووبه‌ڕوویان ببێته‌وه، له دووره‌وه هاوەنبارانی ده‌كه‌ن، به هۆی هاوەنبارانی گوندی كورده‌كانەوە چه‌ندین خانوو ڕووخاون و سه‌یارەی هاووڵاتیان سووتاون، ئێستا هاووڵاتیانی چه‌ند گوندێكی كورد زێدی خۆیان چۆڵ كردووه و ئاواره‌ی قه‌ره‌ته‌په و جه‌باره بوون".


ماڵپەری فیردەوس | ئەگەر تەڕاویح چوار ڕەکاعەت پێکەوە بێت؟ ئەگەر پێکەوە دروست بێت چۆن دەکرێت یەک تەحیاتی هەیە یان دوو؟\nسەردێری پرسیار:ئەگەر تەڕاویح چوار ڕەکاعەت پێکەوە بێت؟ ئەگەر پێکەوە دروست بێت چۆن دەکرێت یەک تەحیاتی هەیە یان دوو؟\nبەرواری دانان :2020-05-03 کۆدی پرسیار:1986\nپرسیار: ئەگەر تەڕاویح چوار ڕەکاعەت پێکەوە بێت؟ ئەگەر پێکەوە دروست بێت چۆن دەکرێت یەک تەحیاتی هەیە یان دوو؟\nوەڵام: جیاوازی هەیە لەنێوان زانایان سەبارەت بە شێوەی شەو ونوێژ سێ وتە هەیە:\nیەکەم: هەندێک زانا بۆ ئەوە چوون سونەتە لە هەر چوار ڕەکاعەتێک سەلام بدەیتەوە نەک دوو ڕەکاعەت، ئەگەر دوو ڕەکاعەت دوو ڕەکاعەت بکات هیچی لەسەر نییە و نوێژی دروستە، کە ئەمە وتەی ئەبو حەنیفە و سەرخەسی یە، بەڵگە:\n(١)عن أبي سَلمةَ بنِ عبدِ الرحمنِ أنَّه سألَ عائشةَ رَضِيَ اللهُ عَنْها: كيف كانتْ صلاة رسولِ اللهِ صلَّى اللهُ عليه وسلَّم في رمضان؟ فقالت: (ما كان يَزيدُ في رمضانَ، ولا في غيرِه على إحْدى عَشرةَ ركعةً؛ يُصلِّي أربعَ رَكَعاتٍ فلا تسألْ عن حُسنهنَّ وطولهنَّ، ثم يُصلِّي أربعًا، فلا تسألْ عن حُسنهنَّ وطولهنِّ، ثم يُصلِّي ثلاثًا). رواه البخاري (2013)، ومسلم (837).\nڕووی کردنە بەڵگە: ئەم فەرموودەیە ڕوون و ئاشکرایە چوار ڕەکاعەتی کردووە بە یەک سەلام، بەڵگە دروستە زیاتر لە دوو ڕەکاعەتی بکەیت.\nدووەم: هەندێک زانای تر بۆ ئەوە چوون شەو ونوێژ دوو ڕەکاعەت دوو ڕەکاعەت دەکرێت، لە هەموو دوو ڕەکاعەتێک سەلام دەدەیتەوە، ئەگەر زیاتر لە دوو ڕەکاعەت بکات نوێژی بەتالە، کە ئەمە وتەی حەنابلەیە، بەڵگە:\n(١)عن عبدِ اللهِ بنِ عُمرَ رَضِيَ اللهُ عَنْهما، قال: قال رسولُ اللهِ صلَّى اللهُ عليه وسلَّم: (صلاةُ الليلِ مَثنَى مَثنى، فإذا رأيتَ أنَّ الصبحَ يُدركُك فأَوتِر بواحدةٍ)، قال: فقيل لابن عُمر: ما مَثنَى مَثنَى؟ قال تُسلِّم في كلِّ ركعتينِ. أخرجه البخاري (1137)، ومسلم (749) واللفظ له.\n(٢)عن عائشةَ زوجِ النبيِّ صلَّى اللهُ عليه وسلَّم، قالت: (كانَ رسولُ اللهِ صلَّى اللهُ عليه وسلَّم يُصلِّي فيما بين أن يَفرغَ من صلاةِ العِشاءِ - وهي التي يدعو الناسُ العتمةَ - إلى الفجرِ إحْدى عشرةَ ركعةً، يُسلِّمُ بين كلِّ ركعتينِ، ويُوتِرُ بواحدةٍ). رواه مسلم (736).\nابن قدامة ڕەحمەتی خوای لێ بێت دەفەرمووێت: (نوێژی سونەت دوو ڕەکاعەت دوو ڕەکاعەت دەکرێت، واتە لە هەموو دوو ڕەکاعەتێک سەلام دەدەیتەوە، نوێژی سونەت دوو بەشن؛ سونەتی شەو و سونەتی ڕۆژ، سەبارەت بە سونەتی شەو دروست نییە ئیلا دوو ڕەکاعەت دوو ڕەکاعەت نەبێت، ئەمە وتەی زۆربەی زانایانە و وتەی ئەبو یوسف و محمدە، ئەبو حەنیفە دەڵێت: ئەگەر ویستت دوو ڕەکاعەت بکە، ئەگەر ویستت چوار ڕەکاعەت بکە، ئەگەر ویستت شەش ڕەکاعەت بکە، ئەگەر ویستت هەشت ڕەکاعەت بکە.\nئێمە بەڵگەمان هەیە:\n(١)وتەی پێغەمبەر صلى الله عليه وسلم: "صلاة الليل مثنى مثنى" متفق عليه.\n(٢)عن عائشة رضي اللە عنها قالت: قال رسول الله صلى الله عليه وسلم: "مفتاح الصلاة الطهور، وبين كل ركعتين تسليمة" رواه الأثرم) المغني (2/91).\nابن عثیمین ڕەحمەتی خوای لێ بێت دەفەرمووێت: (ئەگەر شەو نوێژ دوو ڕەکاعەت دوو ڕەکاعەت بێت حوکمی ئەو کەسە چییە هەلدەستێت بۆ ڕەکاعەتی سێیەم؟\nوەڵام: نوێژی بەتال دەبێت ئەگەر بە ئەنقەست ئەمە بکات، چونکە بە ئەنقەست نوێژی زیاد کردووە، پێچەوانەی فەرمانی پێغەمبەری کردووە صلی اللە علیە وسلم کە شەو نوێژ دوو ڕەکاعەت دوو ڕەکاعەتە، ئەگەر پێچەوانەی فەرمانی بکات پێغەمبەر صلی اللە علیە وسلم دەفەرمووێت: "مَنْ عَمِلَ عملاً ليس عليه أَمْرُنَا فهو رَدٌّ"، لەبەر ئەوە ئیمام ئەحمەد دەڵێت: ئەگەر هەستا بۆ ڕەکاعەتی سێیەم لە شەو نوێژ، ئەوە وەک ئەوە وایە هەستابێت بۆ ڕەکاعەتی سێیەم لە نوێژی بەیانی، ئەوەی زانراو بێت هەر کەسێک هەلبستێت بۆ ڕەکاعەتی سێیەم لە نوێژی بەیانی بە ئەنقەست نوێژی بەتالە بە یەک دەنگی هەموو زانایان، هەروەها ئەگەر هەلبستێت بۆ ڕەکاعەتی سێیەم لە نوێژ بە هەمان شێوە نوێژی بەتالە). الشرح الممتع على زاد المستقنع (4/ 77).\nسێیەم: سونەتە شەو نوێژ دوو ڕەکاعەت دوو ڕەکاعەت بکرێت، ئەگەر سەلام بداتەوە لە چوار ڕەکاعەت نوێژی دروستە و هیچی تێدا نییە، بەڵام پێچەوانەی سونەتی کردووە، کە ئەمە وتەی مالکی و شافعی یە، بەڵگە:\nالنفراوي المالكي ڕەحمەتی خوای لێ بێت دەفەرمووێت: (نوێژی سونەت دوو ڕەکاعەت دوو ڕەکاعەت دەکرێت، مەکروهە چوار ڕەکاعەت بکەیت پێکەوە بێ ئەوەی لە دوو ڕەکاعەتی یەکەم سەلام بدەیتەوە). الفواكه الدواني (1/201).\nئیمام النووی ڕەحمەتی خوای لێ بێت دەفەرمووێت: (باشتر وایە سەلام بدەیتەوە لە هەموو دوو ڕەکاعەتێک، جا چ سونەتی شەو بێت یان ڕۆژ، سونەتە لە هەموو دوو ڕەکاعەتیک سەلام بدەیتەوە، ئەگەر زیاتر لە دوو ڕەکاعەت بکات پێکەوە بە یەک سەلام، یان سونەت بکات بە یەک ڕەکاعەت، لای ئێمە دروستە). شرح مسلم (6/30).\nسەبارەت بە وتەی: (یصلي أربعا) دوو ئەگەری هەیە:\n١-هەندێک دەڵێن چوار ڕەکاعەتی کردووە بە یەک سەلام.\n٢-هەندێکی تر دەڵێن چوارە ڕەکاعەتی کردووە لە هەموو دوو ڕەکاعەتێک سەلامی داوەتەوە، لەبەر وتەی: (صلاة اللیل مثنی مثنی).\nباشتر وایە شەو نوێژ دوو ڕەکاعەت دوو ڕەکاعەت بکرێت، ئەگەر کەسێک چوار ڕەکاعەتی کرد بە یەک سەلام ناڵێن نوێژی بەتالە، چونکە فەرموودەی عائیشە ئەو ئەگەرەش هەلدەگرێت، بەڵام گومانی تێدا نییە باشتر وایە دوو ڕەکاعەت دوو ڕەکاعەت بکرێت، واللە أعلم.


ماڵپەری فیردەوس | حوکمی قسەکردن کاتی نان خواردن؟\nسەردێری پرسیار:حوکمی قسەکردن کاتی نان خواردن؟\nبەرواری دانان :2020-01-29 کۆدی پرسیار:1748\nپرسیار: حوکمی قسەکردن کاتی نان خواردن؟\nوەڵام: زانایان دەڵێن ھیچ بەڵگە نەھاتوون لە قورئان و سونەت لەسەر ڕێگری کردن لە قسەکردن کاتی نان خواردن، سەبارەت بەوەی ھەندێک خەڵک دەڵێن: نە سەلام و نە قسە ھەیە کاتی نان خواردن، ئەمەیان ھیچ ئەسل و ئەساسی نییە، بەڵکو فەرموودە جێگیر بوون قسە کراوە کاتی نان خواردن، بەڵگە: (١)عَنْ أَبِي هُرَيْرَةَ قَالَ: أُتِيَ رَسُولُ اللَّهِ صَلَّى اللَّهُ عَلَيْهِ وَسَلَّمَ يَوْمًا بِلَحْمٍ، فَرُفِعَ إِلَيْهِ الذِّرَاعُ، وَكَانَتْ تُعْجِبُهُ، فَنَهَسَ مِنْهَا نَهْسَةً فَقَالَ: (أَنَا سَيِّدُ النَّاسِ يَوْمَ الْقِيَامَةِ، وَهَلْ تَدْرُونَ بِمَ ذَاكَ...) رواە البخاری (٣٣٤٠)، ومسلم (١٩٤). (٢)عَنْ جَابِرِ بْنِ عَبْدِ اللَّهِ أَنَّ النَّبِيَّ صَلَّى اللَّهُ عَلَيْهِ وَسَلَّمَ سَأَلَ أَهْلَهُ الْأُدُمَ ، فَقَالُوا: مَا عِنْدَنَا إِلَّا خَلٌّ. فَدَعَا بِهِ فَجَعَلَ يَأْكُلُ بِهِ وَيَقُولُ: (نِعْمَ الْأُدُمُ الْخَلُّ ، نِعْمَ الْأُدُمُ الْخَلُّ).رواە مسلم (٢٠٥٢). ئیمام النووي ڕەحمەتی خوای لێ بێت دەفەرمووێت: (فەرموودەکە بەڵگەیە سونەتە قسە بکرێت کاتی خواردن وەک خۆشی و دڵ دانەوە بۆ ئەو کەسانەی خواردن دەخۆن) شرح صحیح مسلم (١٤/٧). سەخاوی ڕەحمەتی خوای لێ بێت دەفەرمووێت: (سەبارەت بە قسەکردن کاتی نان خواردن نەم زانیووە ھیچی تێدا بێت) مقاصد الحسنە لاپەڕە ٥١٠. ئەلبانی ڕەحمەتی خوای لێ بێت دەفەرمووێت: (قسە کردن لە کاتی خواردن وەک قسەکردنە لە کاتی بێجگە لەخواردن) سلسلة الهدى والنور شريط رقم (١٥/١).


رۆمانێکی دیکەی ئۆرهان پامۆک کرایە کوردی\n2018-01-20 [05:00 AM]\nZNA – سلێمانی\nرۆمانی "سەمەرەیەک لە سەرمدا" لە نووسینی نووسەری تورک، ئۆرهان پامۆک، بۆ زمانی کوردی وەرگێڕدڕا.\nئەم بەرهەمە ئەدەبییە لەلایەن نووسەر و وەرگێڕ، سامان کەریم بۆ زمانی کوردی وەرگێڕدراوە.\nوەرگێڕ بەم شێوەیە باس لە رۆمانەکەی دەکات: ئەم رۆمانە کە ئۆرهان پاموک شەش ساڵ کاری لەسەر کردووە، بە چیرۆککردنی ژیانی مەولودی بۆزا فرۆش و خۆشەویستەکەیەتی لە ئیستانبوڵ، کە سێ ساڵ نامەی عەشقی بۆ نووسیوە.\nمەولود لە نێوان ساڵانی ١٩٦٩ بۆ ٢٠١٢ دا نزیکەی چل ساڵ لە کۆڵانەکانی ئیستانبوڵدا ماست فرۆشی، پڵاوفرۆشی، پاسەوانی ئۆتۆپارک و زۆر کاری تر دەکات.\nلەلایەکەوە سەیری کۆڵانەکان دەکات کە پڕ دەبێت لە مرۆڤی هەمەچەشن، روخاندنی بەشێکی گەورەی شار، سەرلەنوێ بنیادنانەوەی و ئەوانەی لە ئەنادۆڵووەوە دێن و دەوڵەمەند دەبن، لە لایەکی ترەوە گەواهیدەری ئەو گۆڕانکارییانەی ووڵات بە ناویدا تێدەپەڕێت، بەریەککەوتنە سییاسییەکان، کودەتاکان دەبێت.\nئەو شتەی هەموو کات ئەو جیا دەکاتەوە لە مرۆڤەکانی تر، مەراقی سەمەرەکەی سەریەتی، بەڵام هیچ دەستبەرداری بۆزا فرۆشتن نابێت لە شەوانی زستاندا، دەستبەرداری ئەو بیرکردنەوەیە نابێت کە لە راستیدا خۆشەویستەکەی کێیە.\nلە عەشقدا نیەتی مرۆڤ گرنگترە یاخود قیسمەت؟ ئاسوودەیی و نائاسوودەییمان پەیوەستە بە هەڵبژاردنەکانمانەوە، یاخود لە دەرەوەی ئێمەدا گەشە دەسێنن، دێن بە سەرماندا؟ کاتێک سەمەرەیەک لە سەرمدا دەگەڕێت بۆ وەڵامی ئەم پرسیارانە، وێنەی بەریەککەوتنی ژیانی خێزان و ژیانی شار، تووڕەیی و بێچارەیی ژنان لەناو ماڵەکانیاندا دەکێشێت.


لە کۆتایی ئەم مانگە نوێکردنەوەی ٤.٤.٤ بۆ گالەکسی ئێس ٥ و نۆت ٣ بڵاودەکرێتەوە. – کەی ئای تی ئێن\nئەندرۆید 16, تشرینی یه‌كه‌م 2014\nبەگوێرەی ڕاپۆرتێکی تەشەنەکراو کە لە ماڵپەڕی ئەندۆرید گیکس بڵاوکراوەتەوە و وەکو لە وێنەکەش دیارە چەند ئامێریکی سامسۆنگ لە کۆتایی ئەم مانگە نوێکردنەوەی ٤.٤.٤ی ئەندرۆیدیان بۆ پاڵپێوەدەنرێت. لەناویاندا و لە پلەی یەکەمدا گالەکسی ئێس ٥ و نۆت ٣ـن کە نوێکردنەوەکەیان بۆ دێت و ئەوەی دەمێنێتەوە لە مانگی داهاتوو تەواودەبن و پاشان بۆیان بڵاودەکرێتەوە.\nجێگای ئاماژەیە وێنەی هاوپێچ هیچ وردەکارییەکی لەسەر نوێکارییەکانی ئەم نوێککردنەوەیە تێدانییە جگە لە بەرواری بڵاوکردنەوە بەبێ دیاریکردنی ڕۆژێکی دیاریکراو. بۆیە خاوەنانی ئەم جۆرە مۆبایلانە پێویستە لەسەریان لەم مانگە ئاگاداربن کە ئاگاهییەک لە سەنتەری ئاگاهییەکان (Notification Center)ـەوە دەردەچێـت و ئاگادارت دەکاتەوە کە نوێکردنەوە هاتووە و تۆش ئەگەر ئەم ئاگاهییەت بینی دەتوانی ئامێرەکەت نوێ (Update) بکەیتەوە.\nسودوەرگیرا لە Android Geeks


ڕێککەوتنامەی 11ی ئازار.. دۆکیۆمێنتی ئیرادە و سەرکەوتن\nفرسەت سەید شکور 11/03/2022\n52 ساڵ بەسەر رێککەوتنی 11ی ئازاری 1970 لەنێوان حکوومەتی ئەوکاتی عێراق و (مستەفا بارزانی)دا تێدەپەڕێت. کورد بە ڕابەرایەتیی بارزانی، سەرکردەی بزووتنەوەی ڕزگاریخوازی کورد و شۆڕشی ئەیلوول لە باشووری کوردستان، ڕێککەوتنەکەی تێدا واژۆ کرد و لەوێیەوە کورد (حوکمی زاتی) ئۆتۆنۆمی بەدەست هێنا.\nیەکەم جار بوو حکوومەتی عێراق دان بە مافەکانی کورددا بنێت، به‌پێی رێککەوتنەکە، بڕیاربوو تاوەکو ساڵی 1977، له ڕێگه‌ی سەرژمێریی گشتی، ناوچەی ئۆتۆنۆمی بۆ گەلی کورد دیاری بکرێت، بەو مەرجەی کورد بەشداریی حکوومەتی عێراق بکات.\nدەستکەوت و مێژوو\nئەوڕۆ، کە 52 ساڵ بەسەر واژۆكردنی ئەو رێككەوتنەیەدا تێدەپەڕێت، كاتی واژۆكردنی رێككەوتنەكە بە دەستكەوتێكی گەورەی سیاسی لە مێژوودا لەقەڵەم دراوە، بایەخی ئەو ڕێككەوتنەكە لەوەدابوو، بۆ یەكەم جار لە بەڵگەنامەیەكی فەرمی و یاساییدا، لەلایەن یەكێك لەو دەوڵەتانەی، كە بەشێكی كوردستانی لەتكراوی پێوە لكێنراوە، لە چوارچێوەی ئۆتۆنۆمیدا دان بە مافە نەتەوەیی و سیاسییەكانی كورددا بنرێت و خرایە نێو دەستووری عێراق.\nلەو ڕێککەوتنامەیەدا، لە چەندین خاڵدا دان بە مافەکانی کورددا نراوە، ھاوکات گرنگیی بە سنووری جوگرافیای کوردستان و و ئازادی و زمانی خوێندن بە کوردی و گەڕانەوەی قوتابییانی دەکراو و گەڕانەوەی کوردە ئاوارەکان بۆ شوێنەكانی خۆیان و بەشداریی لە یاسادانان و ھتد...دا كراوە.\nڕێککەوتنامەی 11ی ئازاری 1970، دەرەنجامی ئیرادەی پۆڵایین و خەباتی بێ وچانی ھێزی پێشمەرگە و خەڵکی (کوردستان) بوو، چۆکپێداھێنانی بەھێزترین حزب و زلھێزترین سوپای ناوچەکە بوو لەو سەردەمەیەدا، (بارزانیی نەمر) و خەباتگێڕانی شۆڕشی ئەیلوول، ڕێککەوتنامەی 11ی ئازاریان کردە گەورەترین ڕووداوی سەدەی بیستەم، کە ناچاری كردن بە داننان بە مافەکانی گەلی (کوردستان) و چەسپاندنی ئۆتۆنۆمی. ئەم ڕووداوە ھۆكارێکی سەرەکیی زیندوومانەوەی دۆزی نەتەوەیی کورد بوو.\nگەلی کوردستان لە مێژووی خۆیدا، خاوەن چەندین شۆڕش و راپەڕین و سەدان سەروەری و داستانی نەبەردییە، ھەریەک لەو داستانانە، خەباتێکی دوورودرێژ و بێ وچانی بەدواوە بووە، ئەمە جیا لەوەی، چیرۆکی تراژیدیی دایکە شەھید و پێشمەرگەی نەبەزیوی سەنگەر و بست بە بەستی نیشتمانی پێوە نەخشاوە. گرنگیی ڕێککەوتنامەکە لەوەدابوو، کە حکوومەتی عێراقی لەوپەڕی بەھێزیی خۆیدا بوو، بەڵام بەھێزی و توانستی گەورەی پێشمەرگەکانی شۆڕشی ئەیلوول بە ڕابەرایەتیی بارزانی، ئەو خەونە مێژووییەی کردە واقیع، کە ساڵانێک بوو کورد قوربانیی بۆ دەدا.\nبەند و خاڵەکانی ڕێککەوتنەکە لە بەرژەوەندیی گەلی کوردستاندا بوو، کورد لە زاخۆوە تا خانەقین لە قۆناغی بەگژداچوونەوە و یەکھەڵوێستی و یەکگوتاریدا بوو، ئەم یەکڕیزییە وایکرد، شۆڕش لە سەرانسەری کوردستان ئامانجەکانی بپێکێ و چۆک بە حکوومەتی زلھێز و خاوەن چەکی پێشکەوتوو و سوپا و پشتگیریی وڵاتادان بھێنێت.\nڕۆڵی مستەفا بارزانی لە شۆڕش و رێككەوتننامەی 11ی ئازار\nشۆڕشی ئەیلوول لە مێژووی دێرێنی کورددا درێژترین شۆڕش بوو، کە 14 ساڵ تەمەنی بوو، بەڕابەرایەتیی بارزانیی نەمر، كە لە ماوەی 14 ساڵی شۆڕشی ئەیلوولدا، تەنیا بۆ یەک جار نەچووە بەغدا، دەسەڵاتدارانی عێراق بۆ دانوستاندن خۆیان دەھاتنە ناوچە ئازادکراوەکان، مستەفا بارزانی و شۆڕشی ئەیلوول ڕۆحیەتی شۆڕشگێڕی و نەتەوەیی و کوردستانیبوونی بە گیانی تاکی کورددا کردەوە.\nلە ماوەی شۆڕشی ئەیلوول بە سەرۆکایەتیی بارزانی، چوار ڕژێم لە عێراق گۆڕان، رژێمەكانی عەبدولکەریم قاسم و عەبدولسەلام عارف و عەبدولرەحمان عارف و ئەحمەد حەسەن بەکر، بەڵام شۆڕش لە خەباتی خۆی بەردەوام بوو، تاوەکو ڕژێمی عێراق ناچار بوو دان بە مافەکانی گەلی کورددا بنێت و دواتر ڕێککەوتنامەی 11ی ئازار واژۆ بكات.\nمستەفا بارزانی، لە ماوەی 14 ساڵی شۆڕشی ئەیلوولدا، ئەوەندەی توانی پێوەندیی دیپلۆماسی لەگەڵ وڵاتان پەرەی پێ دا، وەک وڵاتانی هەرێمایەتی و ڕۆژئاوایی، ھەرچەندە ئەوکاتە پێوەندییەکان سنووردار بوون، ئەوکاتی دونیا کوردی زۆر نەدەناسی، بەڵام بارزانی توانیی دەنگی شۆڕش و کورد بەدەرەوە بگەیەنێت و سەدان ڕۆژنامەنووس و میدیاکار بھێنێتە کوردستان.\nبارزانی و شۆڕشی ئەیلوول ڕۆحییەتی شۆڕشگێڕی و نەتەوەیی و کوردستانیبوونی بە گیانی تاك بە تاکی کورددا کردەوە و خۆشەویستیی بۆ نیشتیمان لە دیدی بارزانیی نەمرەوە سەیر دەکرا، ھەموو کوردێكی دڵسۆز پشتیوانییان دەکرد، کە دواتریش ڕێککەوتنامەی ١١ی ئازاری ١٩٧٠ی لێ کەوتەوە و بەو رێککەوتنەیە، هەستی کوردبوون و ئومێد بە شۆڕشەکەی تا ئاستێکی زۆر بەرز بوویەوە. خۆشاردنەوە و بۆردمانی هەمیشەیی گوندەکانی کوردستان، کە لە ١٩٦١ـەوە دەستی پێ کردبوو، کۆتایی هات. لەسەر ئاستی هەرێمایەتی و نێودەوڵەتیشدا، پرسی کورد لە کوردستانی عێراق تا ڕادەیەکی زۆر بەرەوپێشچوونی بەخۆیەوە بینی.


وتو وێژه‌کانی ناوکی ئێران له کوێدا راوه‌ستاوه\nIran's Foreign Minister Mohammad Javad Zarif (L) meets with U.S. Secretary of State John Kerry (R) at talks between the foreign ministers of the six powers negotiating with Tehran on its nuclear program in Vienna, July 13, 2014. REUTERS/Jim Bourg (AUS\nئێران و شه‌ش وڵاتانی ده‌سه‌ڵاتداری جیهان له هه‌ر کاتێکی تر نزدیکتردان بۆ سه‌ودایه‌ک له‌سه‌ر په‌کخستنی توانایی تاران بۆ درووستکردنی چه‌کانی ناوکی، بارێک که بۆ کۆتایی هێنان به سزاکان بۆ سه‌ر کۆماری ئیسلامی سه‌رکێشی ده‌کات و هێونکردنه‌وه‌ی گرژیه‌کان که له‌وانه‌یه وڵاته‌که به‌ره‌و شه‌رێکی تری رۆژهه‌ڵاتی ناوه‌راست راکێشیت.\nنووچه به‌ده‌که ئه‌وه‌یه هێشتا جیاوازیه‌کی زۆر ماوه وه گه‌ێشتن به رێکه‌وتنێک که وه‌کو بریاره له 24 نوڤامبر، شیانی نییه، هه‌ردوو لا شیانی هه‌یه ماوه‌که درێژ بکه‌نه‌وه، به‌ڵام ئه‌وه شیانی هه‌یه به‌رهه‌ڵستی له ناو کۆنگریسی وڵاته یه‌کگرتووه‌کاندا به هێزتر بکاته‌وه و له ناو توندره‌وانی ئێرانیشدا کاردانه‌وی هه‌بێت و ببێته هۆێ له ناو چوونی وتو وێژه‌کان.\nبه‌و هه‌موو مه‌ترسیانه‌ی له پێشدایه، وه‌زیری ده‌ره‌وه‌ی وڵاته یه‌کگرتووه‌کان جان کێری و هاوتاکانی له روسیا، چین، بریتانیا و ئه‌ڵمانیا نیازیان هه‌یه له‌گه‌ڵ وه‌زیری ده‌ره‌وه‌ی ئێران له رۆژی سێشه‌ممه له ڤییه‌نا ده‌ست بکه‌نه‌وه وتو وێژه‌کانیان.


ئیداره‌ی گه‌رمیان: باری ئەمنی کفری ئاساییە – سنور میدیا\nئیداره‌ی گه‌رمیان: باری ئەمنی کفری ئاساییە\nژمارەی بینین: 146\nله ڕاگه‌یاندراوێكدا ئیداره‌ی گه‌رمیان سه‌باره‌ت به‌و دوو گولـله كاتوێشایه‌ی ئاراسته‌ی كفری كراوه ده‌ڵێت”ێستا باری ئەمنی کفری ئاساییە و ھێزەکانی پێشمەرگە لە شوێنێ خۆیان و لەدەوروبەری کفری جێگیرکراون و ھێزەکانی ئاسایشی گەرمیانیش بۆ پشتیوانی ھێزی پێشمەرگە لە کفریە”.\nراگەیەندراوێک لە ئیدارەی گەرمیانەوە لەسەر ئەو کۆتیۆشانەی ئاراستەی قەزای کفری کران\nئێوارەی ئەمڕۆ کاتژمێر (٧:٢١) خولەک لە ناوچەی قوریچای نزیک کفریەوە دوو کاتیۆشا ئاراستەی ناو قەزای کفری کرا و بەر دوو گەڕەکی شارەکە کەوت، خۆشبەختانە جگەلەوەی ھاوڵاتیەک بە سوکی بریندار بوو، ھیچ زیانێکی دیکەی نەبوو.\nلێرەوە رایدەگەینین، ئێستا باری ئەمنی کفری ئاساییە و ھێزەکانی پێشمەرگە لە شوێنێ خۆیان و لەدەوروبەری کفری جێگیرکراون و ھێزەکانی ئاسایشی گەرمیانیش بۆ پشتیوانی ھێزی پێشمەرگە لە کفریە، دەزگا ئەمنیەکانیش لێکۆڵینەوەیان لە چۆنیەتی کردەوە تیرۆریستیەکە دەستپێکردوە. ئەوەش دوپاتدەکەینەوە بەم کردەوە ترسنۆکانە، تیرۆریستان ناتوانن ئارامی و ئاسایشی کفری تێکبدەن و پشێوی دروست بکەن.\nراگەیاندن و پەیوەندیەکانی ئیدارەی گەرمیان


شه‌مه‌نده‌فه‌ره‌که‌ی لینکۆلن گه‌یشته واشینگتۆن !!….ته‌حسین عوسمان – Denegkan\nشه‌مه‌نده‌فه‌ره‌که‌ی لینکۆلن گه‌یشته واشینگتۆن !!….ته‌حسین عوسمان\nشه‌مه‌نده‌فه‌ره‌که‌ی "لینکۆلن" گه‌یشته واشینگتۆن !!\nده‌گه‌ڕیمه‌وه سه‌ر بابه‌تی دوورۆژ له‌وه پێشم که له ماڵپه‌ڕه‌که‌ی " ده‌نگه‌کان" له 18ی ئه‌م مانگه‌دا له‌ژێر نێونیشانی " ئۆباما و ئه‌مریکا یه‌کیان ئه‌ویتر ده‌کوژێ " دا بڵاو بۆته‌وه و جه‌خت له‌سه‌ر دوو شتی زۆر گرینگ ده‌که‌مه‌وه که یه‌کیان یه‌که‌م هه‌نگاوی پاشگه‌زبوونه‌وه‌ی ئۆبامایه له‌و به‌ڵێنانه‌ی ماوه‌یه‌ک له‌وه پێش ، بۆ مه‌رامی خۆی، خه‌ڵکه‌که‌ی پێده‌خڵه‌تاند! ئۆباما وادیاره به‌ته‌واوی ده‌یه‌وێ جێی ئه‌براهام لینکۆلن بگرێته‌وه به‌تایبه‌تی له درۆکردن و خه‌ڵک هه‌ڵخه‌ڵه‌تاندندا . مه‌به‌ستی لینکۆلن له ئازادکردنی کۆیله‌کان له‌نێوبردنی ویلایه‌ته‌کانی کۆنفیدڕاڵ بوو هیچیتر . چونکه سیاسه‌تی ره‌گه‌زپه‌رستانه له دژی ره‌شه‌کانی ئه‌مریکا ، دوای ئازدبوونی کۆیله‌کانیش ، هه‌ر به‌رده‌وام بوو .\nدوێنی بۆیه‌که‌مجار گوێم له به‌ڕێز ئۆباما بوو ده‌یگوت " ئوسامه بن لادن ، دوای ئه‌وه‌ی چوارده‌ور گرتنی ئه‌و شوێنه‌ی که خۆی تیا حه‌شارداوه ، هیچ ترسێکی ئه‌وتۆ بۆ ئه‌مریکا دروست ناکا. بۆیه گرتنی ، یان ، له‌نێوبردنی ئوسامه له لیستی کاره‌کانی داهاتووی مندا نابێ " . که‌چی هه‌ردوێنی بوو مسته‌ر ئۆباما ده‌یگوت من ئوسامه بن لادن ده‌گرم ؟! ئه‌وکاتی به‌ته‌واوی ترسی ئه‌وه‌م هه‌بوو ئۆباما بکوژن ، چونکه ئوسامه بن لادن له‌کاتێکی وه‌کو ئه‌مڕۆدا بۆ ئه‌مریکا له‌هه‌رشتێکیتر به‌نرختره . ئه‌مه سه‌دام حوسێن نیه بیخه‌نه تای ته‌رازووێک و هه‌رزانفرۆشی بکه‌ن . ئه‌گه‌ر بیرمان نه‌چووبێ ، به‌نازیر بۆتۆ به‌رله‌وه‌ی بگه‌ڕێته‌وه بۆ پاکستان په‌یوه‌ندی به ئه‌مریکاوه کردبوو داوای یارمه‌تی لێکردبوون به‌ڵکو له‌هه‌ڵبژاردنه‌که‌ی پاکستان سه‌رکه‌وتن وه‌ده‌ست بێنێ . ئه‌ویش له‌بری ئه‌و چاکه‌یاندا به‌ڵێنی ئه‌وه‌ی پێده‌دان که ئوسامه بن لادن له‌نێو ده‌بات ! به‌پێویستی نازانم درێژی به‌و مه‌سه‌له‌یه بده‌م به‌ڵام زۆر به‌دڵنیاییه‌وه ده‌ڵێم که کوشتنی به‌نازیر بۆتۆ ته‌نیا له‌به‌ر ئه‌م مه‌سه‌له‌یه بوو . به‌نازیر بۆتۆ ئه‌گه‌ر سیاسی بوایه نه‌ده‌بایه ئه‌و نهێنییه بدرکێنێ به‌تایبه‌تی لای ئه‌مریکاییه‌کان . ده‌بایه ئه‌وکاره‌ی هه‌ڵگرتایه بۆ دوای هه‌ڵبژاردنه‌که و بێئاگاداری ئه‌مریکا ئه‌نجامی بدابا .\nجۆزێڤ بایدنی چیگری سه‌رۆک ئۆباما هێورکردنه‌وه‌ی بارودۆخی ئه‌فگانستانی پێباشتره له‌وه‌ی خۆ به گرتنی ئوسامه بن لادنه‌وه خه‌ریک بکه‌ن ! جوانه ! ئه‌ی ، هه‌روه‌ک له‌بابه‌تی پێشتر هێمام بۆ کردبوو ، هه‌ربه بیانووی گرتنی ئوسامه بن لادنه‌وه نه‌بوو چوون بۆ ئه‌فگانستان ؟  وه‌زیری ده‌ره‌وه‌ی به‌ریتانیا گوایه پینه بۆ سیاسه‌ته هه‌ڵزڕڕاوه‌که‌ی ئه‌مریکا ده‌کات و ده‌ڵێ : " ئه‌وجه‌نگه‌ی که ویلایه‌ته‌کانی ئه‌مریکای یه‌کگرتوو به‌رپایکرد له‌دژی تیڕۆڕدا ، نه‌ک هه‌ر تێڕۆڕیسته‌کانی پێ لاواز نه‌بوو ، به‌ڵکو به‌پێچه‌وانه‌وه ، زێترو پته‌وترو به‌هێزتری کردن! ئه‌ی جه‌نابی وه‌زیری ده‌ره‌وه‌ی به‌ریتانیا بۆچی ده‌رباره‌ی ئه‌م هێرشه‌ی دوایی ئیسڕائیل بۆ سه‌ر غه‌زه و حه‌ماس هه‌ستی له‌خۆ بڕیوه و فه‌رمووده‌یه‌ک نافه‌رموێ که‌هیچ جیاوازییه‌ک له‌نێوانیاندا نیه . یاخود شه‌رمه به‌لایانه‌وه بڵێن ئیسڕئیل ، دوای دۆڕانه‌که‌ی به‌رامبه‌ر به حزب الله ، شه‌ڕیکیتری خۆتڕێنی له‌دژی ژن و منداڵه فه‌ڵه‌ستینیه‌کان به‌رپاکرد و بانگه‌شه‌ی ئه‌وه‌ش ده‌کات گوایه سه‌رکه‌وتووه . ئیسڕائیل له‌پێشدا ده‌بێ باش بزانێ که ژن و منداڵکوشتن سه‌رکه‌وتن نیه به‌ڵکو تاوانه . هه‌روا بێته‌وه حه‌ماسیش نه‌ک هه‌ر وه‌کو خۆیه‌ی ماوه‌ته‌وه به‌ڵکو چه‌ند هه‌نگاوێکیش به‌ره‌وپێشتر چووه ! ئه‌مه کاری ئێستای من نیه بۆیه ده‌گه‌ڕێمه‌وه سه‌ر بابه‌ته‌که‌ی خۆمان .\nجا ئه‌وه‌بوو دوێنێ ئۆباما خۆی و ژن و دوو منداڵه‌که‌ی به‌ره‌و واشینگتۆن سواری شه‌مه‌نده‌فه‌ر بوون گوایه ئه‌و سه‌فه‌ره‌ی لینکۆلن دووباره ده‌که‌نه‌وه که کاتی خۆی به‌شه‌مه‌نده‌فه‌ر و به‌نهێنی ، بۆ سوێندخواردن ، بردیان بۆ واشینگتۆن. ئۆباما ئه‌گه‌ر به‌ته‌واوی ده‌یویست رۆڵی لینکۆلنی ئه‌وکات ببینێ ده‌بایه ، خۆی و میشێلی خێزانی و هه‌ردوو کچه‌که‌ی ، به نهێنی و ، له‌شوێنی خه‌وتندا ، سواری ئه‌و شه‌مه‌نده‌فه‌ره بوانه نه‌ک ئاوا به‌ئاشکرا و له‌به‌رچاوی خه‌ڵکی هه‌موودنیادا ! هه‌روا وه‌ک رێزلێگرتنێکیش بۆ لینکۆلنی بکوژ ، خۆی بکردایه به برای پیره‌ژنێکی نه‌خۆش که، گوایه به‌ره‌و فێڵادێلفیا ده‌ڕوا .\nوابزانم ئۆباما به‌و کارانه‌ی ، له‌پێشدا، که‌سایه‌تی خۆی له‌ده‌ست ده‌داو زیاتر خۆی خۆیده‌خاته به‌ر مه‌ترسی و زووتر چاره‌نووسی لینکۆلن به‌چاوی خۆیه‌وه ده‌بینێ .  تاوه‌کو ئێستا ئۆباما وه‌ک داشی دامه به‌کاریدێنن بۆیه به‌دووری نازانم ته‌مه‌نی درێژی ئه‌و به‌خت ره‌شه هه‌ر ئه‌مساڵ بێت .\nPrevious خوێندنه‌وه…. نه‌زه‌ند به‌گیخانی\nNext یادی 85 ساڵه‌ی گیانله‌ده‌ستدانی فلادیمیر ئیلچ لینین،….و: مه‌حمود محه‌مه‌د عوسمان


سوورپڵنگێ لە ڕەگەزی بەڕوارەکانی زاگرۆس\nلە دەڤەری پاوە ورەیەکی پۆڵایین ڕەچەڵەکی بەرخۆدانی گرتوەتە بەر و پڵنگانە لە پێناو ژیاندا وەستاوەتەوە و مل کەچی ئەهریمەنی تێکدەرانی ژینگە نەبووە.\n“عرفان ڕەشیدی” لە دایک بووی شاری پاوە، لە سەرەتاکانی دەیەی نەود، چالاکیی ژینگەپارێزی خۆی دەسپێکردوە و ساڵی ۱۳۹۱ی هەتاویی بووە بە ئەندامی ئەنجومەنی سەوزی چیا. “ڕەشیدی” باسکێکی بەهێزی ژینگەپارێزی ئەو ناوچەیە. بە تایبەت دەستی هەڵمەت و تێکۆشانی بە سەر زامی لاشەی برینداری دارستانەکانەوە دیارە. کاک عرفان فەرماندەیەکی لێهاتووە بۆ بەرامبەرکێ لەگەل ئاگری کاولکاردا و بە هەموو هێزیەوە شەو و ڕۆژی لەسەر یەک ناوە بۆ بەڕێوەبردنی ئەرکی بەرگری و کوژاندنەوەی ئاگر. ئەڵبەت نەک تەنیا پاوە و هۆرامان بەڵکوو ناوچەکانی تری وەک مەریوان، ئیلام، کرماشان و … پڕە لە جێ هەنگاوەکانی ئەو کەڵەپیاوە، دەوەنەکانی ئەو ناوچانە ناوی “عرفان”یان کردوەتە ناوی نهێنی ڕۆژانی سەختەوەرییان.\nلاوێک کە تازە پێی ناوەتە سێهەمین دەیەی ژیانییەوە، بەڵام پەیمانێکی تاهەتایی لەگەل سروشت و ژیان بەستوە. ئەو لەبەر ئەوەی باوەڕی قووڵی هەیە بە مافی ژیانی گیانلەبەرانی تر، ژیانی گیاخۆری گرتوەتە بەر و ئەوە بۆ چەند ساڵە وازی لە خواردنی گۆشت هێناوە. لە ئایینی ژینگەپارێزی ئەودا خواردنی گۆشتی ئاژەڵان کفرە و گوناهێکی نەبەخشراو.\n“عرفان” تەنیا فریادڕەسی دارستانەکان نەبووە، ئەو خەمی هەژارەکانی لە کۆڵ ناوە و گۆچانێ بووە بۆ کۆڵبەران. هەوڵی داوە ببێتە تیکە نانێ بۆ مناڵی برسی، خەمی نایەکسانی لە کۆڵ ناوە و لە بەرامبەر نادادپەروەریدا وەستاوەتەوە. ڕۆحی بەرزی “ڕەشیدی” ئارام گرتنی نییە و شەپۆلی هەستی ناسکی هەموو لایەکی گرتۆتەوە. هێز و وزەی ماندوونەناسی گەشتۆتە هەر دەڤەر و ناوچەیەک و ئەندامی پارێزەرانی “ئاژەڵە بێ پەناکانی سروشت”ە و بە هەست و هزر و جەستە خزمەتی مرۆڤایەتی دەکات. ناوبراو ئەوەی لە دەستی هاتبێ لە ڕێگای خزمەت بە گەشە و سەرکەوتوویی نیشتمان کردوویەتی و هەروەها بەرپرسیارەتی کومیتەی عەمەلیاتی “ئەنجومەنی ژیوای پاوە”ی لە سەر شانە و ئەندامی “ئەنجومەنی ئەدەبی قەڵەمی هاوچەرخ”ە لە پاوە.\nهەرچەندە کار و تێکۆشانی کۆمەڵایەتی و کولتووری “کاک عرفان” زۆرن؛ وەکوو ئەندامەتی “ئەنجومەنی مووسیقی پاوە”، بەڵام جێ پەنجەی ڕەنگین و بەنرخی هەوڵ و ئەرکی لە رێگای پاراستنی ژیان و ژینگەدا، کردوویەتی بە هێمایەک لە بەرگری و نا وتن بە سووتان و فەوتانی دارستان.\nچالاکی و بەرخۆدانی ئەو کەڵە پیاوە، ئەوی تووشی هەندێ نەهامەتی و ئازار کردوە، ئەوەی کە ناتوانێ هەموو ئازارەکانی مرۆڤایەتی ساڕێژ کات، خەمێکی گەورەیە بۆی، ئەوەی کە ڕۆژانە زەوی تووشی خەسارێکی نوێ ئەبێ زامی ئەو ئەکولێنێتەوە. “عرفان” جیاواز بیر ئەکاتەوە، ئەمەش ڕەنگە دڵخوازی هەموو کۆمەڵگا نەبێت، جیاواز بوون، باجێکی زۆری هەیە کە “عرفان” ناچار بوە بەردەوام باجی جیاوز بوونی خۆی بە نسبەت بیر کردنەوەی لە جیهان بدات..\nناوی “عرفان ڕەشیدی” تێکەڵاو بە هەموو ژینگە بووە و هاوڕێ لە گەڵ شاهۆ و کۆساڵان و سوورێن و داڵاهۆ، سیاوچەمانە ئەچڕێ و سروودی هەرمانی نیشتمان ئەخوێنێت، شان بە شانی درەختەکان لە دەوری ژینگەپارێزیدا هەڵئەپەڕێ و ڕووی کردۆتە داهاتوویەکی رووناک و گەشاوە و بڕیار وایە تا گەیشتن بەو ئاسۆ ڕوونە، چرکەیەک ڕانەوەستێ.\nلە ژمارەی ۲۲ی مانگنامەی چیا چاپ کراوە.


عیماد عەلی: خەریکە لەبەر چەند حەبێکی فیاگرا شاربەدەری دەکەن. – WTARIKURD\nجگە لە بەکارهێنانی پۆستەکەی و هەندێک خاترانەی ئەم و ئەو لە برادەرانی، بێ ئەوەی بێ یاسایی پێوە دیار بێت، لەبەر ئەوەی لەکاتی سەردانیکردنی بۆ دەرەوەی وڵاتەکەی، کۆمەڵێک حەبی فیاگرای بۆ وەفدە یاورەکەی کریوە، دنیا شڵەژاوە و خەریکە بە رۆژی نیوەرۆ شاربەدەری دەکەن. سەرەرای بەفر و باران و کڕێوە، هەر دوێنێ لە کەشێکی ئاهەنگێراندا زیاتر لە ملیۆنێک کەس تەنها لە شاری سیئۆڵ بە چەپڵە و گۆرانی و دەهۆڵ و زورنا هاتنە سەر شەقام داوا بەرکەنار خستن و دادگایی کردنی سەرۆکی کۆریای باشوور پارک گوین هی یان دەکرد. ئەم ئیرادە و ویست و گوشارەی کۆی گشتی بیرورا و هەست بەم پلە بەرزە لە بەرپرسیارێتی لە لایەن تاکی کۆمەڵگەی ئەو وڵاتەوە و، رێگەگرتن لە بەلارێدا بردنی حوکم و دورکەوتنەوە لە یاسا و دادپەروەری و، نەهێشتنی بەکارهێنانی پۆست و پلە لە کاری تایبەتی و لە پێناو خۆشگوزەرانی خودی، جێگەی سوپاس و سەرسامبونیشە.\nئەوان کارەبایان تەواو و بیست و چوار سەعاتە و بە دەقیقە چیە نابرێت، مەعاشی کارمەندانیان هەموو مانگێک و لەکاتی خۆیدا دەچێتە سەر حسابە بانقیەکانیان و خەمی بێ ئاوی و نەوت و غازیان نیە و، منداڵانیان لە قوتابخانە دەخوێنێت و ژیانیان دەستەبەرە، هیچ ترسێکیان لە دڵدا نیە لە هیچ شتێک و، لە باری وەزعی تایبەیتی خۆیانەوە زیانێکی ئەوتۆیان لە رەفتاری سەرۆکەکەیان نەبینیوە، بەڵام وریایی و پەیوەستبون بە ئەخلاق و دادپەروەری و رێگە نەدان بە هەڵەی هیچ کەسێک بە سرۆکەکەیانیشەوە و خۆشەویستی و هەستی ئینتیما بۆ وڵات و پابەندبون بە ئازادی و دیموکراسی، وای لەخەڵک و تاکی کۆمەڵکە بە گشتی کردووە کە هەمیشە چاودێر بن و بەدواداچون بۆ رەفتار و کرداری سەرجەم بەرپرس و ئەندامانی حکومەتەکەیان بکەن و نەهێڵن بە ملیم بە لارێدا بروات، دەبێت بپرسین بۆ ئەوان وان؟\nسەرەرای ئەوەی بە چەندین قۆناغ گەیشتونەتە ئەم حاڵە تەندروستە و مێژوویان پرە لە نەهامەتیش، بەڵام جگە لەکوردستان، خۆ وڵاتی وا لەم رۆژهەڵاتی ناوەراستە هەیە بە شارستانیەت و مێژوو بێت کۆریا دەخاتە کونەوە.\nبێگومان جگە لە بارودۆخی خودی وەزعە بابەتیەکەش هۆکاری سەرەکیە لە مانەوەی ئەم رەفتار و کەلتور و باری ژیانی خەڵکی ئەم ناوچەیە لەسەر ئاستێک کە وەک ریتمی ژیانی خەڵکی سەدەکانی ناوەراست بێتە بەرچاو، کەلتوری نابەجێ و زیانبەخش، ئیستغلالکردنی وڵاتە تەماعکار و بەرژەوەنخوازە جیهانیەکان و زیانەکانی بونی سامانە سروشتیەکان و چونێتی مامەڵەکردنی وڵاتان لەگەڵ ناوچەکە لەوبارەوە، جگە لە کاریگەری سەلبی ئاین و دەرهاویشتەکانی لەسەر عەقڵی میلەت و راوبۆچونەکان لە ملکەچی بۆ والی و مامەڵەکرن لەگەڵیدا وەک وەلی ئەمر و، نەبونی ئاستێکی باشی رۆشنبیری و تێکەڵاوبونی بارودۆخی سیاسی و رۆشنبیر و ئابوری و، نەبونی گۆشارەی کۆی بیری گشتی کۆمەڵ و بێ بەهابونی رای گشتی و کاریگەریەکانی، ئەم هەمووی لە سایەی نەبونی سەرکردایەتی مێژوویی و خاوەن عەقڵی گەورەدا بێت چاوەرێی چی بکەیت.\nئەوەتا بە رۆژی نیوەرۆ لە خۆپیشاندانێکی بچوکی چین و توێژێکی کەمی خەڵکی کوردستان، دەسەڵاتێکمان هەیە وەک دوژمن مامەڵە لەگەڵ هەر نارەزایەتیەکدا دەکات و، تاوەکو دەکاتە ئەوەی دەست بۆ مومتەلەکات و پێداویستیە تایبەتیەکانی خەڵکە نارازیەکە دەبات و زیانیان پێ دەگەیەنێت، تاوەکو دەگاتە تەنانەت حاڵەتی تیرۆر و تۆقاندنیش، تەنها لەبەر ئەوەی داوای مافی تایبەتی خۆی دەکات نەک مافە گشتیەکانیش.


ئه‌و ئه‌ستێره لاوه‌ی دووجار پرتوگالی له بردنه‌وه‌ی یۆرۆ بێ به‌ش كرد – Knwe.org\nسەرەکی » وەرزش » ئه‌و ئه‌ستێره لاوه‌ی دووجار پرتوگالی له بردنه‌وه‌ی یۆرۆ بێ به‌ش كرد\nئه‌و ئه‌ستێره لاوه‌ی دووجار پرتوگالی له بردنه‌وه‌ی یۆرۆ بێ به‌ش كرد\nچه‌ند رۆژێك به‌ر له ئێستا هه‌ڵبژارده‌ی ئه‌ڵمانیا توانی بۆ جاری دووه‌م له‌دوا سێ جاردا جامی یۆرۆی لاوان كه تایبه‌ته به یاریزانانی خوار 21 ساڵ بباته‌وه‌و له یاری كۆتاییش توانیان هه‌ڵبژارده‌ی پرتوگال دووچاری شكست بكه‌ن.\nئه‌ستێره‌ی یارییه‌كه‌ش لوكاس نمیچای هێرشبه‌ری ئه‌ڵمانیا بوو كه تاكه گۆڵی یارییه‌كه‌ی كردو به تۆماركردنی چوار گۆڵیش بووه گۆڵكه‌ری پاڵه‌وانێتییه‌كه، ئه‌وه‌ی جێگه‌ی سه‌رنجیشه ئه‌و یاریزانه خاوه‌نی چیرۆكێكی سه‌یره كه دووجار به‌رامبه‌ر به پرتوگال بووه‌ته پاڵه‌وانی یۆرۆ و له‌گه‌ڵ دوو هه‌ڵبژارده‌ی جیاوازیش ئه‌و كاره‌ی كردوه.\nنمیچا له شاری هامبۆرگی ئه‌ڵمانیا له دایكێكی ئه‌ڵمانی و باوكێكی نه‌یجیری له دایكبووه، به‌ڵام دواتر له ته‌مه‌نی منداڵی له‌گه‌ڵ خێزانه‌كه‌ی روویان كردۆته ئینگلته‌را، بۆیه ده‌یتوانی له كاروانی وه‌رزشیه‌كه‌ی بۆ 3 هه‌ڵبژارده یاری بكات.\nنمیچا سه‌ره‌تا ئینگلته‌رای دیاریكردوه و بانگهێشتی هه‌ڵبژارده‌ی خوار 17 ساڵ كراوه‌و گۆڵیشی بۆ كردوه، دواتریش بانگهێشتی هه‌ڵبژارده‌ی خوار 19 ساڵ كراوه‌و له یۆرۆ ئه‌ستێره‌ی هه‌ڵبژارده‌كه بووه.\nنمیچا ساڵی 2017 له یۆرۆی خوار 19 ساڵ له قۆناغی پێش كۆتایی گۆڵی سه‌ركه‌وتنی ئینگلته‌رای له چیك كردوه‌و دواتریش له یاری كۆتایی توانی گۆڵی سه‌ركه‌وتنی ئینگلته‌را له هه‌ڵبژارده‌ی پرتوگال بكات و ئینگلته‌را له‌سه‌ر پشتی ئه‌و هه‌ڵبژارده‌یه بكاته پاڵه‌وانی یۆرۆ.\nدواتر نمیچا بانگهێشتی هه‌ڵبژارده‌ی خوار 21 ساڵی ئینگلته‌را كراوه‌و توانیویه‌تی له یارییه‌كدا گۆڵ له هه‌ڵبژارده‌ی ئه‌ڵمانیا بكات.\nبه‌ڵام دوای ئه‌وه بڕیار ده‌دات چی تر یاری بۆ هه‌ڵبژارده‌ی ئینگلته‌را نه‌كات و په‌یوه‌ندی به هه‌ڵبژارده‌ی ئه‌و وڵاته بكات كه تیایدا له‌دایكبووه، ئه‌ویش هه‌ڵبژارده‌ی ئه‌ڵمانیایه.\nساڵی 2019 بۆ یه‌كه‌م جار بانگهێشتی هه‌ڵبژارده‌ی خوار 21 ساڵی ئه‌ڵمانیا كراوه‌و یه‌كه‌م یاریشی به‌رامبه‌ر به ئینگلته‌را بووه كه ئه‌ڵمانیا سه‌ركه‌وتنی تۆماركردوه.\nله یۆرۆی خوار 21 ساڵی ئه‌مساڵیش نمیچا ئاستی به‌رزی پێشكه‌ش كردو توانی به تۆماركردنی چوار گۆڵ سه‌ركردایه‌تی ئه‌ڵمانیا بكات له بردنه‌وه‌ی نازناوه‌كه.\nئه‌وه‌ی جێگه‌ی سه‌رنجیش بوو هاوشێوه‌ی چوار ساڵ به‌ر له ئێستا نمیچا له یاری كۆتایی یۆرۆ رووبه‌ڕووی هه‌ڵبژارده‌ی پرتوگال بۆوه‌و هاوشێوه‌ی ئه‌و ساڵه‌ش توانی گۆڵی سه‌ركه‌وتنی هه‌ڵبژارده‌كه‌ی بكات، به‌ڵام ئه‌مجاره به درێسی هه‌ڵبژارده‌ی ئه‌ڵمانیاوه بوو.\nئه‌و ئه‌ستێره لاوه له ته‌مه‌نی 17 ساڵیه‌وه په‌یوه‌ندی كردوه به مان سیتی و له‌ماوه‌ی چه‌ند ساڵی رابردووش به‌خواستن به چه‌ند یانه‌یه‌ك دراوه كه دواینیان یانه‌ی ئه‌نده‌رله‌خته كه له 38 یاری 18 گۆڵی بۆ كردون، چاوه‌ڕێ ده‌كرێت ئه‌م وه‌رزه بگه‌ڕێته‌وه ریزی مان سیتی كه له‌و یانه‌یه برایه‌كی تری یاری ده‌كات به‌ناوی فیلیكس كالۆ نمیچا كه له چامپیۆنس لیگی ئه‌م وه‌رزه بۆ تیپی یه‌كه‌می یانه‌كه‌ش یاری كردو گۆڵێكی له یاری به‌رامبه‌ر به ئۆڵۆمپیاكۆس دروست كرد، به‌ڵام جیاواز له براكه‌ی، فیلیكس هێشتا له تیپی خوار 19 ساڵی ئینگلته‌را یاری ده‌كات و نازانرێت ئاخۆ ئه‌ویش هاوشێوه‌ی لوكاس په‌یوه‌ندی به هه‌ڵبژارده‌ی ئه‌ڵمانیاوه ده‌كات یاخود له‌گه‌ڵ ئینگلته‌را به‌رده‌وام ده‌بێت.